“Tengku Zafrul calon MB Selangor, itu tunggulah” – Noh
Oleh MOHD YUNUS YAKKUB

3 Ogos 2022, 5:37 pm
SHAH ALAM – Pengerusi Barisan Nasional (BN) Selangor, Tan Sri Noh Omar masih berteka-teki sama ada Menteri Kewangan, Tengku Datuk Seri Zafrul Abdul Aziz adalah calon Menteri Besar Selangor.
Noh berkata, pengumuman mengenai siapa calon Menteri Besar akan dilakukan selepas selesai memuktamadkan calon-calon BN yang akan bertanding di negeri ini.
“Itu tunggu dulu disebabkan selalu sistem calon UMNO adalah mengikut perlembagaan. Cadangan akan dibawa dari Bahagian sebelum ke Pengerusi BN negeri dan seterusnya Majlis Presiden.
“Akhirnya, presiden (Datuk Seri Dr. Ahmad Zahid Hamidi) akan menentukan dan kita hanya boleh mencadangkan,” katanya pada sidang akhbar selepas merasmikan program pemantapan Peniaga dan Penjaja Kecil 2022, hari ini.
Beliau berkata demikian bagi mengulas desas-desus menyatakan pelantikan Tengku Zafrul sebagai Bendahari BN Selangor menjadikannya antara calon MB Selangor daripada BN negeri ini.
Jelas Noh, beliau meminta ahli-ahli BN untuk terus bekerja keras dan tidak memikirkan menjadi calon.

“Jangan fikir jadi calon sebaliknya bekerja untuk parti dengan memastikan kemenangan walau siapapun calon,” ujarnya.
Mengulas mengenai pelantikan Tengku Zafrul sebagai Bendahari BN memandangkan Menteri Kewangan itu rapat dengan Presiden Parti Pribumi Bersatu Malaysia (Bersatu), Tan Sri Muhyiddin Yassin, Noh menegaskan pelantikan itu wajar kerana Tengku Zafrul adalah ahli UMNO.
“Dia BN, saya pengerusi BN dan bincang dengan presiden. (Lagipun) dia (Tengku Zafrul) adalah ahli UMNO.
“Muhyiddin Bersatu, Tengku Zafrul UMNO dan itu saya lantik jadi Bendahari BN Selangor. Kalau dia ( Tengku Zafrul) ahli Bersatu, tidak bolehlah,” katanya. -KOSMO! ONLINE.


Banjir Johor: Tak sampai setahun, 10 kali air naik
Oleh MOHAMAD FAIZAL HASHIM

3 Ogos 2022, 5:05 pm
JOHOR BAHRU – Dalam masa tidak sampai setahun, penduduk Kampung Mohd Amin, di sini mendakwa sudah berlaku 10 kejadian banjir kilat termasuk semalam yang menyebabkan kediaman mereka dinaiki air hingga ke paras pinggang.
Penduduk Kampung Mohd Amin, Noor Eziani Fauzi, 36, berkata, hujan lebat yang turun bermula pukul 11 pagi selama sejam menyebabkan air banjir kilat mula memasuki rumah mereka.
Noor Eziani membersihkan rumahnya hari ini yang dinaiki air akibat banjir kilat di Kampung Mohd Amin, Johor Bahru semalam.
Katanya, keadaan itu menyebabkan dia bersama suami, Mohd. Shahril Jamian, 40, panik dan cepat-cepat memindahkan perabot dan barangan elektrik ke rumah kakaknya yang terletak di tingkat atas.
“Sejak Oktober lalu, sudah 10 kali banjir kilat berlaku di kampung ini. Kami di sini amat risau setiap kali hujan lebat berterusan kerana khuatir banjir kilat berulang semula,” katanya ketika ditemui di sini hari ini.
Noor Eziani berkata, cuaca mendung dan hujan sejak pagi tadi menimbulkan kerisauan buatnya sekeluarga jika berlaku banjir kilat sekali lagi setelah ramalan cuaca buruk dijangka berterusan sehingga esok.
Tinjauan yang dilakukan di kawasan kampung berkenaan mendapati penduduk sedang sibuk membersihkan rumah selain membuang perabot dan tilam yang rosak ditenggelami air banjir.

Semalam, hujan lebat dengan kadar intensiti hampir 100 milimeter (mm) bermula tengah hari semalam, serta air pasang tinggi dengan ketinggian 3.3 meter dilaporkan menjadi faktor beberapa lokasi di pusat bandar raya ini terjejas akibat banjir kilat.
Selain Kampung Mohd Amin, turut terkesan banjir kilat ialah di Jalan Ayer Molek, turut berlaku banjir kilat adalah Jalan Yahya Awal, Jalan Mahmoodiah, Jalan Wong Ah Fook, Jalan Kolam Ayer dan Jalan Tun Abdul Razak.
Dianggarkan hampir 500 kenderaan terjejas akibat banjir kilat yang melanda bandar raya Johor Bahru pada pukul 1.30 petang setelah lebih sejam hujan lebat.
Sementara itu, seorang lagi penduduk yang dikenali sebagai Lala, 39, berkata, Sungai Chat yang semakin cetek menyebabkan kejadian banjir kilat semakin kerap melanda kampung tersebut.
Tambahnya, keadaan parit di kawasan kampung itu juga sudah lama tidak diselenggara turut menjadi faktor penyumbang banjir kilat setelah sistem pengairan tidak berfungsi dengan baik. -KOSMO! ONLINE


Nahas helikopter tentera Pakistan, semua mangsa disah terkorban
Oleh KOSMO!

3 Ogos 2022, 5:30 pm
ISLAMABAD – Sebuah helikopter tentera Pakistan yang membawa seorang komander kanan dan lima yang lain terhempas di atas gunung semasa menjalankan operasi bantuan banjir dengan semua mangsa dilaporkan terkorban, lapor saluran berita NBC News semalam.
Helikopter tentera yang membantu kerja-kerja bantuan banjir di wilayah Balochistan itu terputus hubungan dengan menara kawalan trafik udara pada Isnin lalu.
“Kemalangan itu berlaku kerana cuaca buruk,” kata tentera dalam satu kenyataan.
Serpihan helikopter ditemui di sebuah gunung di daerah Lasbela, kata pegawai kanan polis wilayah, Pervez Umrani.
Komander yang berpangkalan di pangkalan selatan, Leftenan Jeneral Sarfraz Ali ialah antara yang terbunuh, kata tentera.
Pakistan Selatan dilanda banjir selepas hujan monsun yang luar biasa lebat. Berpuluh-puluh orang dilaporkan terbunuh dan beratus-ratus rumah dihanyutkan air banjir. – Agensi


Aizat Amdan umum nikah, pilih pengurus sebagai isteri
Oleh HARYATI KARIM

3 Ogos 2022, 5:36 pm
PETALING JAYA – Selepas tiga tahun menyulam cinta, akhirnya pennyanyi Aizat Amdan bakal mendirikan rumah tangga bersama pengurusnya Elyssa Alia Ilias, 34, pada 14 Ogos ini.
Berita gembira tersebut diumumkan sendiri oleh Aizat pada majlis pelancaran lagu terbaharunya, Hanya Kita Dua sebentar tadi.
“Saya rasa ini masa yang tepat selepas bercinta selama tiga tahun. Saya tidak pernah ada perasaan seperti ini, jadi saya tahu dia orang yang tepat,” ujar Aizat.
Menurut Aizat atau nama sebenarnya, Muhammad Aizat Amdan, 33, keserasian dan keyakinan Elyssa terhadapnya telah membuka hatinya untuk melamar wanita itu.
Namun, tiada adegan lamaran sebaliknya persetujuan untuk berkahwin itu berlaku hasil berbincangan bersama.
“Saya tidak yakin dan berasa ragu-ragu pada mulanya tentang perkahwinan. Tetapi dia (Elyssa) yang menyakinkan bahawa saya layak jadi seorang suami.

“Saya yang selama ini agak mementingkan diri dan suka melakukan semua perkara sendiri, telah terbuka hati untuk belajar untuk berkongsi termasuk perkara peribadi sejak mengenalinya,” kata Aizat yang kini sibuk membuat persiapan perkahwinan.
Dalam pada itu, Elyssa mendedahkan pada mulanya dia berasa bimbang akan hubungan bersama Aizat sementelah mereka juga bekerjasama selaku penyanyi dan pengurus.
“Mulanya rasa bimbang bila bercinta dan bekerja serentak. Tetapi Aizat seorang lelaki yang baik dan untuk pertama kalinya saya bebas menjadi diri sendiri serta tidak perlu berpura-pura di depan lelaki,” kata Elyssa.
Sempena dengan hari bahagianya, Aizat mendedikasikan lagu Hanya Kita Dua yang dicipta beberapa tahun lalu khas buat bakal isteri tercinta.
“Lagu Hanya Kita Dua satu keraian sebab itu berentak rancak kerana saya mendapat jodoh yang tepat. Saya mahu berkongsi kegembiraan bersama orang lain,” katanya tentang lagu yang sudah berada di semua platform digital dan lirik videonya akan dilancarkan pada pukul 9 malam ini di saluran YouTube Aizat Amdan.
Terdahulu Elyssa telah dirisik oleh keluarga Aizat pada 12 Februari lalu dalam sebuah majlis ringkas.
Pasangan ini memilih tanggal 14 Ogos untuk majlis pernikahan dan resepsi yang akan berlangsung di A-PARK Puchong, Selangor. KOSMO! ONLINE


Ainul Mardhiah lepasi tahap kritikal, masih di ICU
Oleh AZMI NORDIN

3 Ogos 2022, 5:14 pm
PETALING JAYA – Keadaan kesihatan Ainul Mardhiah kini disahkan doktor tidak lagi berada di dalam keadaan kritikal dan semakin baik.
Namun, kanak-kanak berusia tiga tahun itu masih memerlukan rawatan di unit jagaan rapi dan diberikan ubat ‘rehat’ serta memerlukan sokongan ventilator.
Menurut bapanya, Ahmad Safiuddin Ahmad Razak menzahirkan perasaan syukur dengan perubahan kesihatan anaknya yang bertambah baik.
“Alhamdulillah, syukur ya Allah.
“Keseluruhannya, Ainul lebih baik dari semalam dan dia masih kuat melawan (penyakitnya),” katanya melalui hantaran di Facebook miliknya.
Rentetan itu, Safiuddin mengucapkan terima kasih buat doktor yang merawat anaknya kerana berjaya menyelamatkannya dari terus berada di zon kritikal serta mereka yang mendoakan kesihatan anaknya.

“Terima kasih kakak-kakak yang menjaga Ainul dengan penuh kasih sayang. Terima kasih rakyat malaysia yang ambil berat tentang Ainul dan sentiasa mendoakan kesihatan dan kesejahteraan.
“Tada daya saya dan ahli keluarga untuk membalas jasa baik rakyat Malaysia yang berbuat baik kepada kami. Hanya mampu kami titipkan doa buat anda semua supaya Allah berikan segala kebaikan yang ada di muka bumi ini kepada anda,” tulisnya.
Sehubungan itu, Safiuddin juga mendoakan buat kanak-kanak yang sedang bertarung nyawa dan berjuang melawan penyakit diberikan kesembuhan secara menyeluruh.
“Saya juga doakan buat doktor yang merawat diberikan jalan dan kefahaman, dan ibu bapa mereka diberikan ketabahan, kesabaran serta ganjaran di dunia dan di akhirat. Semoga Allah cukupkan rezeki kita semua.
“Mohon juga doakan Ainul sembuh dari serangan kuman ini tanpa ada sebarang komplikasi. Amin,” tambahnya.
Sebelum ini, Kosmo! melaporkan, Adik Ainul Mardhiah Ahmad Safiuddin menunjukkan peningkatan dari semasa ke semasa dan kini dilihat mampu buka mata walaupun hanya seketika. – KOSMO! ONLINE


SWM Environment pastikan pembersihan longkang mengikut jadual
Oleh MOHAMAD FAIZAL HASHIM

3 Ogos 2022, 4:50 pm
JOHOR BAHRU – Isu banjir kilat yang kerap berlaku ketika ini membuatkan SWM Environment Sdn. Bhd. (SWM Environment) memastikan pembersihan 14.22 juta meter persegi longkang dibawah seliaannya dibuat mengikut jadual.
Pengarah SWCorp Johor, Cairul Hisham Jalaluddin berkata, perkara itu wajib dipatuhi bagi memastikan tidak terdapat halangan didalam longkang yang boleh menyebabkan longkang tersumbat serta aliran air tersekat.
Katanya, penjagaan kebersihan longkang ini membantu mempercepatkan aliran air sekiranya berlaku banjir kilat seperti yang berlaku di bandar raya Johor Bahru, semalam.
“Kejadian banjir kilat semalam itu, disebabkan hujan terlalu lebat dan kebetulan air pasang. Keadaan seumpama itu pasti akan berlaku walaupun longkang bersih. Ia adalah alami.
“Tetapi kita akan pastikan longkang di bawah seliaan kita akan bersihkan mengikut jadual, bagi mengelakkan air tidak dapat mengalir dengan sempurna,” katanya.
Beliau berkata demikian pada sidang media selepas Majlis Sambutan Hari Pekerja Pembersihan dan Pelancaran Kempen Kibar Jalur Gemilang di Taman Rekreasi Masjid Bandar Sultan Iskandar, Bandar Dato’ Onn, di sini hari ini.

Semalam, dianggarkan hampir 500 kenderaan terjejas akibat banjir kilat yang melanda bandar raya Johor Bahru pada pukul 1.30 petang setelah lebih sejam hujan lebat.
Kira-kira 150 kenderaan di kawasan tempat letak kereta di tempat letak kereta berbayar di Jalan Ayer Molek juga ditenggalami air sehingga separuh kenderaan.
Cairul berkata, Johor, SWCorp juga bertanggungjawab melaksanakan kutipan sisa pepejal melibatkan 1.05 juta premis dan pembersihan jalan melibatkan 2.25 juta meter persegi serta pemotongan rumput dikawasan seluas 50.68 juta meter persegi. – KOSMO! ONLINE


Siri plat RAP dibuka bidaan seminggu
Oleh AMREE AHMAD

3 Ogos 2022, 5:03 pm
PUTRAJAYA- Orang ramai boleh membida siri plat RAP yang akan dibuka bidaannya selama seminggu oleh Jabatan Pengangkutan Jalan (JPJ) bermula 17 hingga 21 Ogos depan.
Menerusi hantaran Facebook JPJ, proses bidaan itu akan dibuka selama seminggu sebelum ditutup pada pukul 10 malam, 21 Ogos 2022.
Katanya, keputusan bidaan akan diumumkan kepada pembida pada keesokkan harinya.
Proses bidaan boleh dibuat secara elektronik menerusi pautan laman sesawang rasmi agensi berkenaan iaitu https://jpjebid.jpj.gov.my.
Sementara itu, pengguna media sosial juga dilihat teruja densm plat terkini tersebut dengan ada yang memberi komen sindiran menyifatkan plat RAP171 dijangka mendapat permintaan tinggi kerana menyamai nama seorang pemimpin politik.
Sebelum ini, siri plat RAJ yang didaftarkan di Perlis melakar rekod bidaan tinggi dengan jumlah RM3.48 juta di mana plat RAJ 1 dibida sebanyak RM202,670.

JPJ Perlis juga pernah mencatatkan keseluruhan bidaan berjumlah RM12.2 juta untuk siri plat RR pada 2017 dengan plat RR 6 bernilai RM459,800. – KOSMO! ONLINE


“Tengku Zafrul calon MB Selangor, itu tunggulah” – Noh
Oleh MOHD YUNUS YAKKUB

3 Ogos 2022, 5:19 pm
SHAH ALAM – Pengerusi Barisan Nasional (BN) Selangor, Tan Sri Noh Omar masih berteka-teki sama ada Menteri Kewangan, Tengku Datuk Seri Zafrul Abdul Aziz adalah calon Menteri Besar Selangor.
Noh berkata, pengumuman mengenai siapa calon Menteri Besar akan dilakukan selepas selesai memuktamadkan calon-calon BN yang akan bertanding di negeri ini.
“Itu tunggu dulu disebabkan selalu sistem calon UMNO adalah mengikut perlembagaan. Cadangan akan dibawa dari Bahagian sebelum ke Pengerusi BN negeri dan seterusnya Majlis Presiden.
“Akhirnya, Presiden (Datuk Seri Dr. Ahmad Zahid Hamidi) akan menentukan dan kita hanya boleh mencadangkan,” katanya pada sidang akhbar selepas merasmikan program pemantapan Peniaga dan Penjaja Kecil 2022, hari ini.
Beliau berkata demikian bagi mengulas desas-desus menyatakan pelantikan Tengku Zafrul sebagai Bendahari BN Selangor menjadikannya antara calon MB Selangor daripada BN negeri ini.
Jelas Noh, beliau meminta ahli-ahli BN untuk terus bekerja keras dan tidak memikirkan menjadi calon.

“Jangan fikir jadi calon sebaliknya bekerja untuk parti dengan memastikan kemenangan walau siapapun calon,” ujarnya.
Mengulas mengenai pelantikan Tengku Zafrul sebagai Bendahari BN memandangkan Menteri Kewangan itu rapat dengan Presiden Parti Pribumi Bersatu Malaysia (Bersatu), Tan Sri Muhyiddin Yassin, Noh menegaskan pelantikan itu wajar kerana Tengku Zafrul adalah ahli UMNO.
“Dia BN, saya pengerusi BN dan bincang dengan presiden. (Lagipun) dia (Tengku Zafrul) adalah ahli UMNO.
“Muhyiddin Bersatu, Tengku Zafrul UMNO dan itu saya lantik jadi Bendahari BN Selangor. Kalau dia ( Tengku Zafrul) ahli Bersatu, tidak bolehlah,” katanya. – KOSMO! ONLINE


Anak lipas kerumun dalam bekas simpanan cili kisar
Oleh SAFINA RAMLI

3 Ogos 2022, 4:56 pm
GEORGE TOWN – Empat buah premis makanan di daerah Timur Laut iaitu dua restoran di Jalan Utama dan dua lagi di Tanjung Bungah di sini diarah tutup selama dua minggu ekoran beroperasi dalam persekitaran yang kotor.
Selain keadaan persekitaran dapur yang tidak terurus, restoran-restoran tersebut juga umpama sarang pembiakan lipas memandangkan haiwan perosak itu didapati di merata-rata lokasi termasuk di lantai restoran serta bekas penutup makanan.
Malah, di sebuah restoran di Jalan Utama turut ditemui lebih puluhan ekor anak-anak lipas berkeliaran di tempat penyimpanan cili kisar yang dipercayai akan digunakan sebagai bahan masakan.
Pegawai Kesihatan Persekitaran Jabatan Perlesenan Majlis Bandaraya Pulau Pinang (MBPP), M. Bawani berkata, tindakan penutupan selama 14 hari dikenakan kepada pemilik-pemilik restoran berkenaan agar mereka melakukan penambahbaikan terhadap kebersihan di premis masing-masing.
Lipas yang ditemui di premis makanan.
”Antara kesalahan yang dikesan adalah terdapat lipas serta tikus di restoran ini dan keadaan persekitaran di dapur tidak diuruskan dengan baik.
”Premis-premis ini telah diarah tutup selama 14 hari bagi memastikan pemilik melaksanakan kerja-kerja pembersihan secara menyeluruh dan mematuhi piawaian kebersihan yang ditetapkan oleh pihak berkuasa,” katanya selepas menjalankan operasi di Jalan Utama di sini hari ini.

Tambah Bawani, ada di antara premis-premis tersebut pernah diberikan notis dan kompaun oleh MBPP sebelum ini kerana beroperasi dalam persekitaran yang kotor. – KOSMO! ONLINE


KPDNHEP bakal kawal selia industri kecantikan
Oleh ZULKIFLI MANZOR

3 Ogos 2022, 3:40 pm
KUALA LUMPUR – Kementerian Perdagangan Dalam Negeri dan Hal Ehwal Pengguna (KPDNHEP) dalam tindakan menyemak semula Garis Panduan Industri Kecantikan yang dikeluarkan pada tahun 2013.
Timbalan Menterinya, Datuk Rosol Wahid berkata, langkah itu bagi memastikan apa yang ditawarkan pihak industri kecantikan kepada pengguna adalah benar, selamat dan mampu ditunaikan.
“Oleh kerana ia tidak dikawal selia, banyak aduan kita terima daripada pengguna. Sebagai contoh terdapat kes syarikat berjanji tumbuhkan rambut tetapi selepas rawatan tidak berjaya.
“Sebagai contoh rawatan invasif seperti penggunaan laser, botox dan sebagainya. Banyak kes hendak besarkan payudara, namun akhirnya kesan amat berbahaya kepada pengguna.
“Sebab itu kita bergerak ke arah untuk pastikan ia dikawal selia bagi beri jaminan kepada pengguna dan dalam masa tidak jejaskan industri yang cukup pesat ini,” katanya pada sidang Dewan Rakyat di sini hari ini.
Beliau menjawab soalan Datuk Seri Panglima Madius Tangau (UPKO Tuaran adakah KPNHEP bercadang untuk mengiktiraf Persatuan Pakar Estetik Bertauliah Antarabangsa (AICA) mengawal selia sendiri industri kecantikan di negara ini. – KOSMO! ONLINE


Polis tahan 11 pekerja asing merusuh guna senjata
Oleh KHAIRUL MOHD. ALI

3 Ogos 2022, 4:41 pm
KULAI – Polis menahan 11 suspek dipercayai terlibat insiden rusuhan menggunakan senjata di hadapan sebuah kilang di Kawasan Perindustrian Senai Fasa 3 pada 27 Julai lalu.
Ketua Polis Daerah Kulai, Superintenden Tok Beng Yeow memberitahu, kesemua suspek yang berusia 22 hingga 33 tahun ditahan dua hari selepas kejadian tersebut.
Menurut beliau, kesemua suspek direman selama tujuh hari bermula tarikh ditangkap sehingga 4 Ogos ini.
“Polis menerima aduan orang awam yang memaklumkan terdapat pergaduhan melibatkan sekumpulan warga asing. Seorang daripada mereka mengalami kecederaan akibat ditikam di belakang badan.
“Serbuan dijalankan bermula pukul 12.05 tengah malam sehingga pukul 2 pagi membawa penahanan 11 suspek dan kes disiasat di bawah Seksyen 148 Kanun Keseksaan,” katanya dalam kenyataan, di sini hari ini.
Terdahulu, tular satu video berdurasi satu minit 26 saat memaparkan sekumpulan individu bergaduh dengan seorang daripada mereka cedera di belakang badan.

Polis merampas sebilah pisau yang dipercayai digunakan dalam insiden berkenaan. Pemuda berusia 27 tahun yang cedera kini stabil dan dirawat di Hospital Sultanah Aminah.
Orang ramai yang mempunyai maklumat diminta menghubungi Pegawai Penyiasat, Inspektor Nik Mohamad Nazirul Azri di talian 017-7078577.- KOSMO! ONLINE


Dikecam ‘bodoh’ isu komen adab menegur, ini jawapan Izara Aishah
Oleh KOSMO!

3 Ogos 2022, 4:45 pm
PETALING JAYA – Masih belum berkesudahan dengan isu teguran tiada adab, aktres Izara Aishah tampil membidas tuduhan seorang individu yang menggelarnya sebagai bodoh hanya kerana bersuara mengenai teguran sewajarnya dalam konteks Islam yang tular baru-baru ini.
Tidak berdiam diri digelar sebegitu, pelakon sitkom Oh My English itu menjelaskan, menegur bukanlah satu kesalahan tetapi tidak semua tahu adab atau cara untuk melakukannya dengan baik.
“Tiada sesiapa pun tak boleh menegur. Tidak menutup aurat itu satu dunia tahu salah dan dia pun telah dihina sekali oleh individu seperti anda.
“Adab menegur tidak ramai tahu. Jadi, pergi belajar. Jangan malu menjadi bodoh.
“Bodoh itu tidak akan kekal sekiranya ada rasa sentiasa nak belajar,” balasnya.
TANGKAP layar ciapan balas Izara terhadap individu yang menggelarnya ‘bodoh’.
Terdahulu, menerusi satu ciapan dalam Twitter, Izara dilabel sebagai individu tidak cerdik kerana menggunakan konteks agama berkaitan cara teguran berbanding isu menutup aurat.

“Boleh tahan bodoh juga Izara ini. Bab tegur reti pula guna hukum Islam.
“Tidak menutup aurat tak guna pula hukum Islam,” ciap seorang individu.
Sebelum ini, pelakon yang mula berhijab sejak tahun lalu itu menerima kecaman hebat susulan meninggalkan komen dalam sebuah video memaparkan seorang suami memarahi seorang lelaki pertengahan usia kerana menegur cara berpakaian isterinya.
Dalam komennya, Izara memberitahu teguran perlu dilakukan dengan cara yang beradab seperti memaklumkan secara privasi.
Katanya, menegur juga perlu dilakukan dengan niat untuk menginsafkan individu lain, bukannya menerusi cara mengaibkan- KOSMO! ONLINE


Kastam Johor rampas rokok seludup RM9.45 juta
Oleh KHAIRUL MOHD. ALI

3 Ogos 2022, 4:19 pm
JOHOR BAHRU – Jabatan Kastam Diraja Malaysia (JKDM) berjaya merekodkan rampasan rokok seludup terbesar di Johor bagi tahun ini bernilai RM9.45 juta dalam satu serbuan pada 23 Julai lalu.
Pengarah Kastam Johor, Sazali Mohamad berkata, serbuan itu dijalankan ke atas sebuah gudang di Kulai pada pukul 2.30 petang dan merampas lebih 8 juta batang rokok.
“Dalam operasi itu, pegawai dan anggota Unit Operasi Bahagian Penguatkuasaan Johor Bahru tidak menemui suspek di dalam premis tersebut.
“Siasatan mendapati sejumlah rokok seludup disembunyikan dalam bungkusan yang ditutup rapi dengan kain kanvas,” katanya pada sidang akhbar di Ibu Pejabat Kastam Johor, di sini hari ini.
Nilai rokok dirampas adalah RM3.8 juta, manakala nilai duti dan cukai pula RM5.7 juta menjadikan jumlah keseluruhan adalah RM9.45 juta.
JKDM sedang mengenal pasti pemilik gudang berkenaan. Modus operandi yang digunakan sindiket adalah membawa masuk rokok seludup melalui jalan laut sebelum disimpan di dalam gudang dan kemudian diedarkan ke pasaran pada harga rendah untuk menarik pembeli.

Kes disiasat mengikut Seksyen 135(1)(d) Akta Kastam 1967. – KOSMO! ONLINE


Mahkamah: Pengasuh taska tampar budak dua tahun didenda RM7,000
Oleh NUZULSHAM SHAMSUDDIN

3 Ogos 2022, 4:13 pm
KUALA LUMPUR – Akibat menampar seorang kanak-kanak perempuan berusia dua tahun sehingga cedera, seorang pengasuh taska didenda RM7,000 oleh Mahkamah Sesyen di sini hari ini.
Hakim Emelia Kaswati Mohamed Khalid menjatuhkan hukuman denda  itu terhadap tertuduh, Azlinawaty Julaihi, 41, yang juga pengusaha taska selepas wanita itu mengaku salah atas pertuduhan yang disabitkan ke atasnya.
Sekiranya tertuduh gagal membayar jumlah denda itu dia boleh dipenjarakan lima bulan dan tertuduh membayar denda berkenaan.
Terdahulu, sebelum menjatuhkan hukuman itu, Hakim Emelia Kaswati dalam penghakimannya berkata mahkamah perlu menjatuhkan satu hukuman berbentuk pengajaran kepada tertuduh supaya ia menjadi pengajaran kepada pengasuh lain di luar, agar tidak melakukan kesalahan sama.
“Kebelakangan ini, banyak kes penderaan dilaporkan berlaku. Maka, mahkamah harus menjatuhkan satu hukuman pengajaran kepada tertuduh dan juga pengasuh yang lain di luar agar tidak melakukan kesalahan yang sama,” kata hakim itu.
Mengikut pertuduhan, Azlinawaty didakwa sebagai pengasuh kepada seorang kanak-kanak perempuan berusia dua tahun telah menganiaya kanak-kanak tersebut sehingga mengakibatkan budak itu mengalami kecederaan bengkak kedua belah bahagian mata dan lebam di bahagian kanan tulang pipi.

Kesalahan itu dilakukan di sebuah taska di Sentul pada 15 Jun lalu yang didakwa mengikut Seksyen 31(1)(a) Akta Kanak-Kanak 2001 yang memperuntukkan hukuman denda tidak lebih RM50,000 atau dipenjara selama tempoh tidak melebihi 20 tahun atau kedua-duanya.
Semasa rayuan, wanita itu yang tidak diwakili peguam merayu hukuman ringan dengan alasan dia tidak berniat untuk mencederakan mangsa dan kesal dengan perbuatannya.
“Saya minta maaf dan berjanji tidak akan mengulangi lagi,” katanya sambil sebak.
Bagaimanapun, Timbalan Pendakwa Raya, Noorhani Muhmmed Ayub memohon hukuman berbentuk pengajaran kerana mangsa adalah seorang kanak-kanak berusia dua tahun.
“Ibu bapa menghantar anak-anak mereka ke taska kerana mencari rezeki di luar dan anak-anak ini adalah amanah kepada tertuduh untuk dijaga dengan baik,” katanya.
Mengikut fakta kes, pada hari kejadian, pengadu yang merupakan ibu mangsa mendapati terdapat kesan lebam pada kedua-dua mata, tulang pipi merah dan bengkak di atas bibir selepas mengambil mangsa dari taska tersebut.
Pengadu kemudian telah bertanya kepada tertuduh dan dia memaklumkan mangsa terhantuk dengan anak asuhan lain ketika bermain.
Namun akhirnya tertuduh mengaku dia menampar mangsa dan hasil siasatan polis mendapati, tertuduh telah menampar mangsa beberapa kali kerana mangsa mengeluarkan semula makanan yang disuap. – KOSMO! ONLINE


Taiwan tidak gentar amaran China
Oleh KOSMO!

3 Ogos 2022, 4:42 pm
BEIJING – Menteri Luar China, Wang Yi berikrar untuk menghukum mereka yang ‘menyinggung perasaan’ Beijing ketika negara itu menunjukkan kemarahan ke atas lawatan Speaker Dewan Rakyat Amerika Syarikat (AS), Nancy Pelosi ke Taiwan.
“Ini adalah satu sandiwara lengkap. AS melanggar kedaulatan China dengan bertopengkan apa yang dipanggil ‘demokrasi’. Mereka yang menyinggung perasaan China akan dihukum,” kata Wang Yi di luar mesyuarat ASEAN di Phnom Penh, Kemboja.
Sementara itu, Kementerian Pertahanan Taiwan berkata, latihan ketenteraan yang dijalankan oleh China sebagai tindak balas kepada lawatan Pelosi telah ‘melangkaui’ perairan wilayah pulau itu.
“Beberapa kawasan ‘diceroboh’ oleh latihan tentera China di perairan wilayah (Taiwan). Ini adalah langkah tidak rasional untuk mencabar perintah antarabangsa,” kata jurucakap kementerian, Sun Li-fang dalam sidang akhbar.
Pelosi tiba di Taiwan semalam walaupun terdapat siri ancaman yang semakin ketara dari China yang mendakwa pulau itu sebagai wilayahnya serta menganggap lawatan tersebut sebagai provokasi besar-besaran.
“Menghadapi ancaman ketenteraan yang sengaja dipertingkatkan, Taiwan tidak akan berundur. Kami akan terus bertahan demi demokrasi,” kata Presiden Taiwan, Tsai Ing-wen dalam satu acara bersama Pelosi di Taipei.

Beliau juga berterima kasih kepada Pelosi kerana mengambil tindakan konkrit untuk menunjukkan sokongan padu terhadap Taiwan pada saat genting. – AFP


Orang ramai teruja jumpa generasi ketujuh Mahsuri
Oleh NUR AMALINA AZMAN

3 Ogos 2022, 4:29 pm
LANGKAWI – Kehadiran semula generasi ketujuh Mahsuri, Wan Aishah Wan Nawawi, 37, dan anak lelakinya yang juga generasi kelapan di pulau ini mengundang keterujaan orang ramai.
Difahamkan, Wan Aishah atau nama Thainya, Sirintra Yayee atau Nong May bersama suami, Alee Tongyon, 39, dan anak lelaki mereka bercuti di pulau ini selama dua hari mulai Khamis lalu.
Wan Aishah yang lahir pada 1986 dan menetap di Phuket, Thailand dikatakan menamatkan sumpah tujuh keturunan Mahsuri ke atas Pulau Langkawi selepas pulau itu mendapat status pulau bebas cukai setahun kemudian.
Video dan gambar percutian tiga beranak itu yang dimuat naik pengguna sosial media, pengurusan beberapa lokasi pelancongan dan Wan Aishah sendiri, kini tular sejak kelmarin.
Antaranya, video berdurasi 23 saat yang memaparkan keluarga itu mengunjungi sebuah restoran di Pantai Chenang dimuat naik pemilik restoran itu di aplikasi TikTok menggunakan akaun @miorjohan sebelum ia tular.
Ketika dihubungi, Mior Johan Johari, 32, berkata beliau mengenali Aishah sejak 2013 dan keturunan ketujuh Mahsuri itu datang semula ke pulau ini untuk bercuti secara senyap-senyap pada Khamis lalu.

“Keluarga mentua saya memang kenal lama dengan keluarga Aishah di Phuket, Thailand dan mereka (Aishah dan suaminya) sudah banyak kali datang ke Langkawi.
“Cuma kali ini agak istimewa kerana dia (Aishah) datang bersama suami dan anak lelakinya berusia enam tahun dikenali sebagai Mateen,” katanya. – KOSMO! ONLINE


Mahkamah: Pengarah syarikat dituduh terima rasuah RM568,000
Oleh MOHD. HUSNI MOHD. NOOR

3 Ogos 2022, 4:04 pm
PUTRAJAYA – Seorang pengarah syarikat didakwa di Mahkamah Sesyen Jenayah Kuala Lumpur hari ini atas lapan tuduhan menerima suapan berjumlah RM568,000 di antara Julai 2019 hingga Oktober 2020.
Tertuduh dikenali sebagai Mohd. Shazwan Shaharuddin, 37, mengaku tidak bersalah dan mohon dibicarakan selepas kertas pertuduhan dibacakan di hadapan Hakim Rozina Ayob.
Berdasarkan kertas pertuduhan, tertuduh didapati menerima suapan secara berperingkat bagi membantu mendapatkan tender bagi kerja-kerja perkhidmatan membekal, memproses, mencetak dan mengepos notis saman Polis Diraja Malaysia (PDRM).
Selepas pertuduhan dibacakan, Rozina menetapkan kes dibicarakan semula pada 7 September depan dan mengenakan wang jaminan RM50,000 kepada tertuduh dengan dua orang penjamin selain pasport diserahkan kepada mahkamah.
Rozina juga menetapkan tertuduh disenarai hitam untuk keluar negara selain perlu melaporkan diri setiap bulan pada minggu pertama di pejabat Suruhanjaya Pencegahan Rasuah Malaysia (SPRM) berhampiran.
Kes dikendalikan oleh Timbalan Pendakwa Raya SPRM, Noralis Mat mengikut Seksyen 16 (a) (A) Akta SPRM 2009. – KOSMO! ONLINE


Widad, EW Group bangunkan bidang sains bio-regeneratif
Oleh KOSMO!

3 Ogos 2022, 4:41 pm
PETALING JAYA – Widad Business Group Sdn. Bhd. (WBG) menerusi anak syarikat milik penuh, Widad Education Sdn. Bhd. (WESB) menandatangani memorandum persefahaman (MoU) bersama EW European Wellness International GMBH (EW Group) untuk bekerjasama dalam penyelidikan dan pembangunan bidang sains bio-regeneratif.
Menerusi usaha sama itu, EW Group menyumbang pengetahuan dan kepakaran mereka dengan penyediaan struktur silibus, makmal dan latihan kepada pensyarah, manakala WESB menerusi Kolej Universiti Widad menyediakan kemudahan pembelajaran serta bantuan mendapatkan pensijilan dan akreditasi rasmi bagi kursus dalam bidang berkenaan.
Memandangkan perubatan regeneratif menjadi minat global pasca-pandemik, EW Group dan WBG percaya kerjasama berkenaan mampu memenuhi keperluan industri yang semakin berkembang, dengan membekalkan professional terlatih dan perkhidmatan berdedikasi.
Ia juga seiring dengan matlamat WBG untuk menubuhkan hab kesejahteraan di projek Widad Langkasuka di Langkawi, yang turut melibatkan pembangunan hab pendidikan merangkumi kampus utama baharu untuk Kolej Universiti Widad.
Pengerusi Eksekutif Kumpulan WBG, Tan Sri Muhammad Ikmal Opat Abdullah berkata,  Kerjasama dengan EW Group selari dengan matlamat pihaknya untuk menyepadukan industry kesihatan dalam pembangunannya.
“Ini satu lagi peluang untuk kami mempelbagaikan minat perniagaan di rantau ini dengan belajar daripada pakar,” katanya dalam satu kenyataan hari ini.

Pada 28 Julai lalu, WESB menandatangani MoU dengan Hospital Andorra bertujuan menjalin kerjasama dalam industri sains kesihatan, melibatkan modul pengajaran kolaboratif, aktiviti akademik dan bukan akademik bersama, pertukaran tenaga pengajar dan pakar industri, pembangunan berterusan serta peluang kerjaya.
Ia juga menyediakan penempatan klinikal atau latihan amali pada masa hadapan untuk pelajar farmasi, bantuan perubatan dan kursus kejururawatan.


Beli 2 ekor ayam pada harga seekor, 300 ekor ayam subsidi licin
Oleh MASTURAH SURADI

3 Ogos 2022, 3:57 pm
KOTA TINGGI – Tidak sampai setengah jam, sebanyak 300 ekor ayam habis dijual selepas diserbu masyarakat di kawasan Dewan Undangan Negeri (DUN) Penawar di sini sempena Program Jualan Terus dari Ladang (JTDL) Keluarga Malaysia, di Peladang Outlet Bandar Penawar semalam.
Pengunjung berpeluang mendapat subsidi sebanyak RM5 bagi setiap pembelian ayam selain dapat menikmati penurunan harga telur daripada RM13 kepada RM10 sekotak dan tawaran minyak peket pada harga RM2.50.
Bagi seorang pengunjung, Rosyati Hashim, 57 dari Felda Sungai Mas berkata, dia dapat membeli dua ekor ayam pada harga seekor ayam.
Katanya selain itu dia amat gembira kerana bekalan minyak peket amat mudah diperoleh melalui program itu.
“Memang dapat jimat banyak. Dalam keadaan sekarang dengan harga barangan yang naik mendadak bila dianjurkan program seperti ini memang amat melegakan.
“Minyak masak peket di mana-mana pun sekarang susah hendak dapat tapi di sini banyak bekalannya. Telur, barang-barang lain yang dijual seperti buah-buahan juga amat berbaloi jika dibeli pada program ini.

“Kami harap program seperti ini diadakan dengan lebih kerap kerana ia benar-benar dapat meringankan beban rakyat dengan harga ditawarkan,”katanya kepada Kosmo! hari ini.
Terdahulu, program anjuran bersama Pejabat Ahli Dewan Undangan Negeri (ADUN) Penawar, Pertubuhan Peladang Kawasan (PPK) Pengerang dan Lembaga Pemasaran Pertanian Persekutuan (FAMA) Kota Tinggi itu dirasmikan oleh ADUN Penawar, Fauziah Misri. – KOSMO! ONLINE


PDRM, UPSI terbit buku Kesedaran Jenayah Komersial
Oleh MUHD AFIQ AL-HAFIZ MAT YUSOF

3 Ogos 2022, 3:29 pm
IPOH – Polis Diraja Malaysia (PDRM) dan Universiti Pendidikan Sultan Idris (UPSI) menerbitkan sebuah buku Kesedaran Kes Jenayah Komersial hasil tulisan Ketua Polis Perak, Datuk Mior Faridalathrash Wahid di sini semalam.
Mior Faridalathrash berkata, statistik PDRM merekodkan sebanyak 71,833 kes jenayah komersial membabitkan kerugian lebih RM5.2 bilion sepanjang tahun 2020 sehingga bulan Mei lalu yang mana 48,850 kes membabitkan jenayah dalam talian.
“Hal ini dipercayai kerana penggunaan internet secara meluas sehingga menyebabkan jenayah penipuan dalam talian atau scam ini meningkat.
“Kerugian yang dialami bukan sahaja memberi impak negatif kepada ekonomi negara, malah mencetus kepada masalah sosial secara amnya,” katanya ketika majlis pelancaran awal buku berkenaan di sini semalam.
Sementara itu, Naib Canselor UPSI, Prof. Datuk Dr. Md. Amin Md. Taff berkata, buku terbitan Pejabat Karang-Mengarang UPSI itu dijangka siap dicetak sepenuhnya sekitar Oktober tahun ini.
“Buku ini bakal menyuntik kesedaran masyarakat akan kepentingan memahami modus operandi jenayah komersial yang menjerat masyarakat.

“Pelbagai permasalahan dan isu jenayah dalam talian dibincangkan dalam buku ini seperti E-Dagang, pinjaman dan pelaburan tidak wujud, macau scam, love scam, parcel scam, dan penyamaran menerusi talian telefon serta aplikasi WhatsApp,” jelasnya.
Tambahnya, selain menjadi wadah penerbitan berinformasi buat negeri Perak, buku tersebut juga dapat dijadikan panduan kepada penguat kuasa menjalankan tugas dalam isu berkaitan. – KOSMO! ONLINE.


Dia dahlah bertongkat temankan saya – Sissy Iman
Oleh MOHAMMAD SHAHEMY AZMI

3 Ogos 2022, 3:26 pm
PETALING JAYA – “Kalau tak ada benda baik nak cakap, lebih elok diam”.
Itu amaran penyanyi juga pengacara popular, Sissy Imann selepas berang selepas dituduh netizen tidak mendapat tawaran kerja, sebaliknya menghabiskjan masa keluar bercuti di London baru-baru ini.
Lebih mengguris hati, Sissy atau nama lengkapnya Sissy Imann Mohammad Kamil, 26, kesal apabila tuduhan tersebut turut dikaitkan dengan bapanya yang bertindak sebagai pengurus sehingga mencetuskan prasangka seolah-olah lelaki itu tidak menjalankan kerjanya dengan baik.
“Ada netizen tanya terus kepada ayahanda (panggilan bapanya) saya lama-lama dekat London sebab tidak ada job (tawaran kerja) ke? Soalan itu sedikit sebanyak mengganggu perasaan saya.
“Sebab orang mesti akan fikir ayahanda saya tidak buat kerja sebab antara punca seseorang artis itu tidak ada tawaran kerja disebabkan pengurusnya. Saya pula diuruskan oleh bapa sendiri,” katanya.
LUAHAN Sissy Iman dalam Instagram.
Ujar penyanyi berusia 26 tahun itu lagi, tuduhan sebegitu sangat menyentuh perasaannya sebagai anak. Dia berasa terkilan dan kasihan apabila bapanya terpaksa menerima  tuduhan tidak berasas sebegitu rupa daripada netizen tidak tahu hujung pangkal.

“Jadi sampai hati ke cakap macam tu dekat ayah saya? Dia dahlah bertongkat teman saya ke sana ke sini. Baik diamlah kalau tidak ada benda elok nak cakap,” katanya.
Dalam pada itu, Sissy mendakwa dirinya masih mendapat banyak tawaran kerja namun terpaksa menolaknya secara baik kerana ingin bercuti dan berehat.
“Pertama sekali London merupakan percutian saya yang sudah lama tertangguh. Jadi saya mengutamakan perkara itu terlebih dahulu.
“Saya perlukan waktu untuk berehat bagi memulihkan semula tenaga saya. Jadi apa-apa pekerjaan yang datang dalam tempoh saya berada di sini (London), saya akan tolak secara baik,” katanya.
Ujar Sissy lagi, walaupun ketika sedang bercuti, dia masih perlu berkongsi beberapa konten dalam media sosial melibatkan komitmen dengan pihak tertentu.
Bahkan, Sissy juga memberitahu keberadaannya di London juga bagi proses rakaman album baharu yang bakal dikeluarkan tidak lama lagi.
“Saya juga ke London untuk merakamkan album saya di sana. Itu bukan kerja ke? Sebulan lalu saya memperuntukkan masa dengan melakukan persiapan untuk enam buah lagu.
“Bayangkan sepatutnya saya menikmati percutian, tetapi kena kerja juga,” katanya.
Sissy telah menghabiskan masa selama dua minggu untuk bercuti ke London dan juga Paris. Ketika di London, Sissy sempat melakukan rakaman lagu di studio The Abbey Road Studios dan menjadi artis Malaysia pertama yang merakamkan album di studio tersebut.
Malah, Sissy juga telah menghadiri konsert penyanyi terkenal, Michael Buble yang diadakan di bandar Hatfield, London. – KOSMO! ONLINE


Lapor KPM jika bangunan lama sekolah ada masalah pendawaian
Oleh MOHAMAD HAFIZI BIN MOHD SAID

3 Ogos 2022, 3:14 pm
TANJUNG MALIM – Pihak sekolah perlu melaporkan kepada Kementerian Pendidikan (KPM) sekiranya terdapat bangunan lama yang memerlukan perhatian segera terutamanya melibatkan masalah pendawaian elektrik.
Timbalan Menteri Pendidikan 1, Datuk Mah Hang Soon berkata, pengetua serta guru besar perlu memainkan peranan selain menitikberatkan soal keselamatan murid, guru dan kakitangan sekolah.
Menurut Mah, selaku Pengerusi Jawatankuasa Induk Kebersihan, Kesihatan dan Keselamatan (3K) beliau sentiasa mengadakan perbincangan bagi memastikan persekitaran sekolah selamat, bersih dan sihat untuk pelajar dan guru.
“Kalau dilihat kita ada banyak sekolah dan institusi, kita punyai lebih 10,000 sekolah di bawah jagaan kita (KPM) termasuk institusi yang lain, jadi satu ia organisasi yang cukup besar.
“Mana-mana bangunan lama yang perlukan perhatian, maka perlu pihak sekolah laporkan dan pada waktu yang sama kita akan melihat mekanisma bagaimana untuk memastikan ia dapat dijalankan secara berkala,” katanya.
Beliau berkata demikian ketika diminta mengulas saranan Menteri Besar, Datuk Seri Aminuddin Harun agar pihak berwajib membuat pemeriksaan berkala terhadap sistem pendawaian elektrik di sekolah terutama yang berusia lebih 10 tahun sebagai langkah keselamatan.

Mengulas lanjut, Hang Soon berkata, KPM sentiasa mengambil langkah proaktif serta mencari penyelesaian disamping meneliti masalah yang wujud dalam memastikan kejadian seumpama itu tidak berulang. – KOSMO! ONLINE


[VIDEO] Lori kontena bawa tin sardin terbalik, jalan sesak 3 km
Oleh ASLIZA MUSA

3 Ogos 2022, 2:44 pm
KUALA KANGSAR – Ribuan tin sardin bertaburan di atas jalan selepas sebuah lori kontena membawa muatan itu terbabas sebelum terbalik di Kilometer 265.9, Lebuh Raya Utara-Selatan arah selatan di sini sebentar tadi.
Insiden sekitar pukul 1 tengah hari itu menyebabkan kesesakan trafik lebih tiga kilometer apabila laluan ke selatan ditutup sepenuhnya kepada kenderaan.
Ketua Polis Daerah Kuala Kangsar, Asisten Komisioner Omar Bakhtiar Yaacob berkata, laluan ke selatan terpaksa ditutup sementara bagi membolehkan kerja-kerja pembersihan dan mengalihkan kenderaan dijalankan.
Katanya, semua kenderaan arah selatan dilencongkan keluar di Plaza Tol Kuala Kangsar melalui Sungai Siput untuk ke Ipoh.
“Keadaan lori kontena yang melintang jalan menyebabkan laluan arah selatan terpaksa ditutup sepenuhnya bagi kerja-kerja pengalihan.
“Anggota polis ditempatkan di lokasi kejadian bagi membantu melancarkan aliran trafik dengan mengarahkan kenderaan keluar di Plaza Tol Kuala Kangsar untuk menggunakan jalan lama ke Ipoh,” katanya ketika dihubungi di sini hari ini.

Sementara itu, Twitter @Plustrafik dalam ciapannya pada 1.24 tengah hari memberitahu, laluan kontra telah dibuka di Kilometer 267.0 hingga 265.1 arah utara bagi mengurangkan kesesakan. – KOSMO! ONLINE

View this post on Instagram

A post shared by Kosmo! Online | Akaun Rasmi (@kosmo_online)


Mangsa pesawat terhempas dipindahkan ke hospital swasta
Oleh ASLIZA MUSA

3 Ogos 2022, 3:00 pm
IPOH – Ketua jurulatih penerbangan yang parah selepas terbabit nahas pesawat terhempas di Jalan Raja Dr. Nazrin Shah dekat Medan Gopeng di sini kelmarin, telah dipindahkan ke sebuah hospital swasta di Damansara semalam.
Ketua Polis Perak, Datuk Mior Faridalathrash Wahid berkata, mangsa, Muhammad Din Fikri Zainal Abidin, 62, dipindahkan ke hospital tersebut atas permintaan keluarga.
“Mangsa dalam keadaan stabil dan difahamkan dia akan menjalani pembedahan pada hari ini,” katanya ketika dihubungi di sini hari ini.
Dalam kejadian sekitar pukul 8 malam itu, jurulatih penerbangan, Fajim Juffa Mustafa Kamal, 52, maut, manakala rakannya, Muhammad Din Fikri parah.
Muhammad Din Fikri yang juga ketua jurulatih penerbangan dihantar ke Hospital Raja Permaisuri Bainun (HRPB) di sini untuk rawatan lanjut.
Difahamkan, pesawat PIPER 28 yang terhempas itu berlepas dari Bats Aviation Sdn. Bhd. (BATS) dekat sini. – KOSMO! ONLINE


Lelaki dikhuatiri lemas dihanyutkan arus ketika memancing
Oleh ABDUL RASHID ABDUL RAHMAN

3 Ogos 2022, 2:36 pm
BENTONG – Seorang lelaki dikhuatiri lemas selepas dihanyutkan arus deras ketika memancing di kawasan loji air Semantan dekat Kampung Lengkong di sini semalam.
Difahamkan dalam kejadian kira-kira pukul 6 petang itu, mangsa Amiruddin Asyraf Mat Saman, 26, memancing bersama seorang rakannya sebelum terjatuh ke dalam sungai dan dihanyutkan arus deras.
Penolong Pengarah Operasi Jabatan Bomba dan Penyelamat Malaysia (JBPM) Pahang, Ismail Abdul Ghani berkata, bomba yang menerima panggilan mengenai kejadian pada pukul 6.22 petang semalam bergegas ke tempat kejadian bagi melakukan operasi pencarian.
“Operasi pencarian diteruskan hari ini dan setakat ini mangsa yang dipercayai dihanyutkan arus masih belum ditemukan.
“Operasi menyelamat yang turut disertai oleh bomba bersama pihak polis dan juga penduduk kampung hari ini membuat pencarian sehingga dua kilometer daripada lokasi mangsa terjatuh,” katanya di sini hari ini. – KOSMO! ONLINE


Hospital Pengajar UniSZA mula beroperasi secara percubaan
Oleh MOHD AZLI ADLAN

3 Ogos 2022, 3:07 pm
KUALA NERUS – Hospital Pengajar Universiti Sultan Zainal Abidin (UniSZA) mula dibuka secara pengujian bermula kelmarin sebelum dijangka beroperasi sepenuhnya pada awal tahun hadapan.
Naib Canselor UniSZA, Profesor Dr. Fadzli Adam berkata, buat masa ini, klinik perubatan am sudah beroperasi secara dalaman terhad kepada kakitangan hospital tersebut.
“Percubaan ini bagi membolehkan pengurusan Hospital Pengajar UniSZA meneliti keberkesanan dan kesesuaian pergerakan pesakit sewaktu mendapatkan rawatan.
“Ia membolehkan penilaian dan penambahbaikan perkhidmatan dapat dilakukan apabila mula beroperasi secara penuh kelak,” katanya ketika menerima kunjungan Pengerusi Lembaga Kemajuan Terengganu Tengah (Ketengah), Datuk Seri Ahmad Said di sini hari ini.
Fadzli berkata, Hospital Pengajar UniSZA yang dilengkapi 16 bilik bedah dan 10 bilik bersalin menyasarkan untuk beroperasi secara patuh syariah.
Jelas beliau, antara pendekatan yang bakal diambil ialah pengasingan bilik bedah dan perkhidmatan pegawai perubatan mengikut jantina pesakit.

“Buat fasa pertama, Hospital Pengajar UniSZA dilengkapi 100 katil dan kita berharap agar peruntukan 100 lagi katil akan diluluskan kerajaan dalam Rolling Plan ketiga (RP3) Rancangan Malaysia ke-12 (RMK-12) tidak lama lagi,” katanya. – KOSMO! ONLINE


Kastam Sabah rampas 52 kg syabu bernilai RM1.8 juta
Oleh IVAN AMIRUL

3 Ogos 2022, 2:53 pm
KOTA KINABALU – Sebanyak 52 kilogram dadah jenis syabu bernilai RM1.8 juta dirampas Jabatan Kastam Diraja Malaysia (JKDM) Sabah dalam Operasi Khas Mekong Dragon Siri IV pada 28 Julai lalu.
Dalam operasi pada pukul 12.12 tengah hari itu, semua dadah berkenaan dirampas dalam serbuan di sebuah rumah di ibu negeri ini.
Ketua Pengarah JKDM, Datuk Zazuli Johan berkata, serbuan turut menahan seorang lelaki berumur 37 tahun untuk siasatan lanjut.
“Siasatan awal mendapati, modus operandi kes terbabit adalah dengan menjadikan rumah yang diserbu sebagai lokasi bagi menjalankan aktiviti pembungkusan dadah.
“Semua dadah terbabit dimasukkan ke dalam plastik sebelum melalui proses kedap udara dengan jumlah berat tertentu.
“Dadah berkenaan kemudiannya disembunyikan di dalam kotak peralatan elektrik dapur dipercayai untuk mengaburi mata pihak berkuasa,” katanya pada sidang akhbar di Dewan Sri Khazali, Menara Kastam hari ini.

Mengulas lanjut, Zazuli memaklumkan siasatan juga mendapati semua dadah itu dipercayai untuk kegunaan dalam serta luar negeri.
Kes kini disiasat di bawah Seksyen 39B Akta Dadah Berbahaya 1952. – KOSMO! ONLINE


Ribut petir di 7 negeri petang ini
Oleh SITI A'ISYAH SUKAIMI

3 Ogos 2022, 3:33 pm
PETALING JAYA – Ribut petir, hujan lebat dan angin kencang dijangka berlaku di beberapa kawasan di tujuh negeri pada petang ini.
Jabatan Meteorologi (MetMalaysia) menerusi hantaran Facebook memaklumkan, ia melibatkan Perak (Hilir Perak dan Muallim), Pahang (Raub), Selangor (Sabak Bernam), Negeri Sembilan (Tampin) dan Melaka.
“Selain itu, Johor (Tangkak, Segamat, Muar, Kluang, Mersing dan Kota Tinggi) manakala Sabah melibatkan pantai barat (Papar, Putatan, Penampang, Kota Kinabalu, Tuaran dan Kota Belud), Sandakan (Kinabatangan) dan Kudat (Kota Marudu dan Kudat),” katanya di sini hari ini.
Dalam pada itu, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.
Ujarnya lagi, amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran. – KOSMO! ONLINE


KUSKOP wujudkan skim khas perniagaan online
Oleh MOHD YUNUS YAKKUB

3 Ogos 2022, 3:23 pm
SHAH ALAM – Kementerian Pembangunan Usahawan dan Koperasi (KUSKOP) akan mewujudkan skim khas perniagaan dalam talian di bawah agensinya dalam membantu merancakkan perniagaan.
Menteri Pembangunan Usahawan dan Koperasi, Tan Sri Noh Omar berkata, perniagaan online amat luar biasa dan fleksibel sehingga boleh berniaga dari rumah.
Malah katanya, ada kakitangan kerajaan membuat perniagaan online sehingga mampu mencapai pendapatan lebih daripada gajinya.
“Jadi, KUSKOP telah meminta semua agensinya menyediakan satu skim khas bagi membantu usahawan atas talian. Kita juga berharap dalam bajet akan datang turut mencadangkan kerajaan mewujudkan skim khas yang sama yang diletakkan di bawah kementerian ini,” katanya pada sidang akhbar di sini hari ini.
Terdahulu, beliau merasmikan program pemantapan Penjaja dan Peniaga Kecil Tahun 2022 di Mardhiyyah Hotel & Suites di sini.
Noh memberitahu, rekod menunjukkan sebanyak 373,213 entiti telah mendaftarkan perniagaan mereka di bawah Suruhanjaya Syarikat Malaysia (SSM) dalam tempoh 1 Mac hingga 31 Oktober 2020.

Katanya, berdasarkan rancangan, skim khas itu akan memperuntukkan jumlah pinjaman maksimum mengikut agensi masing-masing di bawah KUSKOP.
“Keutamaan akan diberikan kepada lebih 2,000 yang telah mengikuti kursus tersebut bagi menjadi kumpulan pelanggan pertama menerima skim tersebut di bawah agensi kami,” ujarnya. – KOSMO! ONLINE


Menghendap boleh dipenjara 3 tahun dan dikenakan denda
Oleh ZULKIFLI MANZOR

4 Ogos 2022, 7:10 pm
KUALA LUMPUR – Rang Undang-Undang Kanun Keseksaan (Pindaan) 2022 (Akta 574) yang dibentangkan untuk bacaan kali pertama di Dewan Rakyat hari ini antara lain membolehkan individu yang didapati bersalah melakukan perbuatan menghendap dikenakan hukuman penjara dan denda.
RUU yang bertujuan menjadikan menghendap sebagai satu kesalahan itu dibentangkan oleh Timbalan Menteri di Jabatan Perdana Menteri (Parlimen dan Undang-Undang), Datuk Mas Ermiyati Samsudin.
Berdasarkan naskah biru RUU tersebut, kesalahan menghendap merangkumi perbuatan mengekori, berkomunikasi atau cuba berkomunikasi dalam sebarang cara, berlegar-legar di kediaman atau tempat kerja seseorang dan memberi atau menghantar apa-apa sahaja kepada seseorang dalam sebarang cara.
“Sesiapa yang berulang kali dengan apa-apa tindakan gangguan, berniat untuk menyebabkan, mengetahui atau sepatutnya mengetahui perbuatan itu mungkin menyebabkan, merisaukan, menakutkan atau mencemaskan akan keselamatan orang itu, maka ia sudah melakukan kesalahan menghendap,” menurut naskah berkenaan.
Selain itu, Dewan Rakyat hari ini meluluskan RUU Cukai Jualan (Pindaan) 2022 yang mengandungi 10 Fasal bagi meminda Akta Cukai Jualan 2018 (Akta 806) dan RUU Cukai Perkhidmatan (Pindaan) 2022 yang mengandungi tujuh Fasal bagi meminda Akta Cukai Perkhidmatan 2018 (Akta 807).
Kedua-dua RUU itu yang dibentangkan oleh Timbalan Menteri Kewangan, Datuk Mohd Shahar Abdullah itu diluluskan sebulat suara oleh Ahli Parlimen dan Dewan Rakyat turut meluluskan RUU Levi Keuntungan Luar Biasa (Pindaan) 2022 bagi meminda Akta Levi Keuntungan Luar Biasa 1998 (Akta 592) – KOSMO! ONLINE


Liga Fantasi Kosmo! musim baharu bermula Sabtu, hadiah mingguan RM200
Oleh KOSMO!

4 Ogos 2022, 9:26 pm
SELEPAS kejayaan musim pertama Liga Fantasi Kosmo! bagi kempen 2021/22, akhbar Kosmo! milik Media Mulia Sdn. Bhd. akan meneruskan kembali penganjuran pertandingan saingan tersebut dengan lebih gempak selari musim baharu Liga Perdana Inggeris (EPL) yang bermula Sabtu ini.
Saingan musim baharu pasti menjanjikan persaingan lebih menarik kerana ia menawarkan hadiah keseluruhan cukup lumayan yang dianggarkan bernilai lebih RM100,000 termasuk hadiah mingguan.
Pengarah Urusan dan Pengarang Kumpulan Media Mulia, Mohamad Azlan Jaafar berkata, penganjuran liga tersebut bertujuan untuk mendekati serta menyantuni pembaca setia akhbar terbitan Media Mulia.
“Penganjuran Liga Fantasi Kosmo! bertujuan untuk menyantuni dan menghampiri pembaca kami sejak pelancaran semula akhbar Kosmo! dan Utusan Malaysia. Berdasarkan angka, seramai 412,000 rakyat Malaysia aktif dalam platform Liga Fantasi.
“Bagi musim baharu, hadiah keseluruhan bernilai lebih RM100,000 diharapkan menjadi pendorong kepada semua pembaca untuk terus bersama kami bagi saingan 2022/23,” katanya pada Majlis Penyampaian Hadiah dan Pelancaran Liga Fantasi Kosmo! 2022/23 di Ibu Pejabat Media Mulia, Petaling Jaya baru-baru ini
Liga Fantasi menawarkan pelbagai hadiah menarik
Sebagai rekod, penganjuran sulung Liga Fantasi Kosmo! musim lalu berjaya menarik lebih 7,000 penyertaan selain menawarkan hadiah wang tunai RM200 kepada lima pemenang mingguan.

Menjelang saingan musim baharu pula, hadiah wang tunai RM200 kepada lima pemenang mingguan akan dikekalkan selain hadiah menarik menanti para peserta pada penghujung musim.
Bagi hadiah utama, dua peserta berpeluang untuk memenangi tiket penerbangan ke England bagi menyaksikan perlawanan EPL selain diberikan kemudahan penginapan serta wang saku RM2,000.
Para peserta juga berpeluang untuk memenangi dua buah motosikal jenis Modenas Elegan 250 ABS dan Modenas Pulsar RS 200 selain telefon pintar, komputer (dekstop) gaming, basikal serta wang tunai.
Antara hadiah yang ditawarkan pada musim ini.
Bagaimanapun, penganjuran Liga Fantasi Kosmo! pada kali ini akan mengenakan yuran penyertaan sebanyak RM50 untuk satu pasukan, sekali gus mendapat keistimewaan mengakses kandungan berita Premium di laman web Kosmo! Online.
Pembaca yang berminat untuk mendapatkan maklumat lanjut berhubung terma dan syarat bagi saingan musim baharu Liga Fantasy Kosmo!, anda boleh melayari laman web http://www.kosmo.com.my/liga-fantasi/.


Pelajar tingkatan 3 pukul guru disiplin guna batang penyapu
Oleh MUHD AFIQ AL-HAFIZ MAT YUSOF

4 Ogos 2022, 7:24 pm
HULU SELANGOR – Berang rambutnya dipotong, seorang pelajar sekolah tingkatan tiga tergamak memukul gurunya menggunakan batang penyapu dalam kejadian di sebuah sekolah di Jalan Anggerik 4, Bukit Sentosa di sini semalam.
Ketua Polis Daerah Hulu Selangor, Superintendan Arsad Kamaruddin berkata, pihaknya menerima satu laporan daripada guru terbabit kira-kira pukul 3.14 petang pada hari kejadian.
“Kejadian berlaku pada pukul 12.30 tengah hari ketika guru wanita berusia 52 tahun itu sedang membuat rondaan di sekolah berkenaan.
“Guru disiplin berkenaan telah menerima laporan bahawa terdapat seorang pelajar berambut panjang dan telah menggunting rambut pelajar berusia 15 tahun tersebut,” katanya dalam kenyataan di sini hari ini.
Mengulas lanjut, berang dengan tindakan guru tersebut, pelajar lelaki itu kemudiannya telah memarahi dan mengugut mahu membunuh wanita terbabit.
“Pelajar terbabit juga telah memukul guru itu menggunakan batang penyapu sehingga menyebabkan kecederaan pada mata di sebelah kiri.

“Bertindak atas maklumat, polis telah menahan pelajar terbabit dan melakukan ujian saringan air kencing di mana keputusannya adalah negatif,” jelasnya.
Arsad memberitahu, semakan rekod mendapati, pelajar terbabit tidak mempunyai rekod jenayah.
Tambahnya, suspek kini ditahan reman bermula hari ini sehingga esok untuk siasatan lanjut di bawah Seksyen 324 Kanun Keseksaan kerana mencederakan dan Seksyen 506 kanun yang sama kerana membuat ugutan jenayah.- KOSMO! ONLINE.


11 kenderaan dirempuh treler tidak sempat tekan brek
Oleh ISKANDAR SHAH MOHAMED

4 Ogos 2022, 9:38 pm
SHAH ALAM – Gara-gara tidak sempat menekan brek menyebabkan 11 buah kenderaan menjadi ‘mangsa’ dirempuh sebuah treler di Persiaran Tengku Ampuan di sini, hari ini.
Bagaimanapun, kejadian yang berlaku kira-kira pukul 12.09 tengah hari itu tidak melibatkan sebarang kemalangan jiwa.
Kemalangan itu turut tular menerusi video berdurasi 40 saat yang memaparkan keadaan kenderaan dan laluan berkenaan yang mula sesak.
Ketua Polis Daerah Shah Alam, Asisten Komisioner Mohd. Iqbal Ibrahim berkata, ketika kejadian semua kenderaan sedang berhenti menunggu lampu isyarat di persiaran tersebut.
“Namun, sebuah treler yang datang dari arah belakang secara tiba-tiba melanggar sebuah kereta di hadapannya.
“Kemalangan itu dipercayai melibatkan 11 kenderaan di lokasi tersebut dan tiada mangsa dilaporkan cedera,” katanya dalam kenyataan di sini hari ini.

Mohd. Iqbal menegaskan hasil siasatan mendapati pemandu treler tidak sempat menekan brek apabila kenderaan di hadapannya berhenti secara mengejut.
Tambahnya, hasil ujian air kencing ke atas individu itu didapati negatif dadah dan semakan mendapati pemandu berkenaan tidak memiliki sebarang rekod jenayah. -KOSMO!ONLINE


Noh Hujan, Mizz Nina sah bercerai
Oleh MOHAMMAD SHAHEMY AZMI

4 Ogos 2022, 9:32 pm
PETALING JAYA – Selepas 11 tahun bergelar suami isteri, pasangan selebriti popular, Noh Hujan dan Mizz Nina yang juga aktivis kemanusiaan akhirnya berakhir dengan perceraian.
Khabar duka tersebut dikongsi oleh Noh atau nama penuhnya Mohammad Noh Salleh dalam satu hantaran Instagram hari ini.
Menurut vokalis kumpulan Hujan itu, keputusan tersebut diambil selepas mempertimbangkan banyak aspek sebelum berpisah secara baik.
“Setelah berusaha dan memikirkan banyak pertimbangan, kami bersetuju untuk berpisah secara baik,” katanya.
Menurutnya, dia dan Nina telah diberkati dengan sebuah perjalanan yang dipenuhi momen indah, jatuh dan bangun bersama.
“Assalamualaikum. Saya dan Nina (isteri) mahu membuat satu pengumuman penting. Selepas melalui pelbagai cabaran dan berbincang, kami akhirnya sepakat untuk berpisah dan membawa haluan sendiri.

“Alhamdulillah, kami bersyukur kerana berpeluang untuk menjalani kehidupan indah selama 11 tahun dan melalui pelbagai dugaan, jatuh serta bangun bersama-sama.
“Kami ingin mengucapkan ribuan terima kasih kepada penyokong yang selama ini banyak memberi sokongan dan kasih sayang kepada kami selama bertahun-tahun. Jangan risau, kami masih berkawan dan baik,” katanya lagi.
Tambahnya, semua yang terjadi sudah pun tersurat dan ditakdirkan Allah SWT selain memohon doa untuk kehidupan terbaik mereka selepas ini.
“Kita hanya mampu merancang, namun Allah yang menentukan. Mohon doakan kami dapat menjalani kehidupan di sepanjang tempoh idah.
“Saya amat menghargai kalian yang menghormati privasi kami berdua,” tulisnya.
Dalam hantaran sama, dia turut memuat naik fotonya di tepi pantai bersama Nina yang dilihat mendukung anak mereka, Musa.
Pergolakan dalam rumah tangga pasangan selebriti Mizz Nina dan Noh Salleh dikhabarkan telah menemui titik noktah selepas timbul dakwaan memberitahu kedua-duanya telah sah bercerai talak satu.
Pasangan itu dikatakan sudah bercerai dalam satu prosedur di Mahkamah Rendah Syariah Daerah Gombak Timur, semalam.
Difahamkan juga, Mizz Nina atau nama sebenarnya Shazrina Azman, 42, dan Noh, 37, telah memfailkan perceraian pada 14 Jun lalu di mahkamah sama.
Sebelum kisah perceraian mereka hangat diperkatakan hari ini, seorang pengguna Twitter yang menggunakan nama @thentang telah membuat ciapan dalam Twitter seolah-olah memberi bayangan bahawa pasangan itu sudah sah bercerai.
“Makin takut nak kahwin bila dengar orang cerai-berai ni. Hari ini (semalam) pasangan selebriti yang punyalah baik depan media bercerai pula pagi tadi dekat Mahkamah Gombak Timur. Tapi berita tak ‘cover’ pula,” ciap Twitter itu.
Sementara itu, Mizz Nina menerusi Instagram pula memberi peringatan tentang kuasa doa dan hendaklah sentiasa mendoakan kebaikan buat semua orang.
Terdahulu, pada 13 Julai lalu, Noh menyangkal dakwaan perkahwinannya bersama Mizz Nina berdepan masalah.
“Entahlah tiada komen. Korang semua kena tipu. Semoga berjaya,” katanya kepada pihak media.
Sekadar info, pasangan itu mendirikan rumah tangga pada 2 Julai 2011. Sekitar April lalu, pasangan itu memperkenalkan Musa sebagai anak angkat bagi menyerikan rumah tangga mereka. -KOSMO! ONLINE


Lelaki gilis kekasih dengan kereta hingga mati
Oleh KOSMO!

4 Ogos 2022, 7:30 pm
BEIJING – Seorang lelaki di China telah ditahan selepas menggilis teman wanitanya beberapa kali menggunakan kereta sehingga mati, lapor portal Mothership, semalam.
Insiden itu berlaku di Tangshan, Hebei bandar yang sama di mana seorang wanita diserang dengan kejam oleh sekumpulan lelaki pada bulan Jun.
Menurut polis tempatan, mereka menerima laporan pada 2 Ogos pada 11:53 pagi (waktu tempatan) tentang seorang lelaki merempuh seorang wanita dengan keretanya di sekitar kolam renang.
Pegawai telah dihantar ke tempat kejadian dan siasatan awal mendapati lelaki itu berbuat demikian selepas berselisih faham dengan wanita itu.
Wanita yang hanya dikenali dengan nama keluarga Wang, telah dihantar ke hospital tetapi meninggal dunia akibat kecederaannya.
Lelaki itu melarikan diri dari tempat kejadian tetapi ditahan pada hari yang sama kira-kira pukul 3 petang.

Menerusi rakaman video oleh saksi, kereta yang digunakan kelihatan seperti kenderaan utiliti sukan jenama Jeep.
Video tersebut yang tular di media sosial menunjukkan kereta itu melanggar mangsa beberapa kali hingga terbaring di atas jalan.
Kereta itu dilihat membuat pusingan untuk menggilis wanita itu apabila dia sudah terbaring di atas tanah.
Polis memaklumkan siasatan lanjut sedang dijalankan bagi merungkai punca kejadian. – Agensi


Pembantu operasi ditahan terima ‘duit kopi’ RM2,000
Oleh MOHD YUNUS YAKKUB

4 Ogos 2022, 7:14 pm
SHAH ALAM – Seorang pembantu operasi sebuah agensi kerajaan dicekup selepas disyaki terlibat dalam rasuah RM2,000 berhubung tidak mengeluarkan kompaun atas kesalahan lesen pembinaan tamat tempoh, hari ini.
Suspek lelaki berusia 41 tahun itu ditangkap kira-kira pukul 2 petang tadi selepas hadir memberikan keterangan di pejabat Suruhanjaya Pencegahan Rasuah Malaysia (SPRM) Selangor.
Menurut sumber, siasatan mendapati suspek dipercayai meminta ‘duit kopi’ sebanyak RM2,000 daripada seorang individu menerusi panggilan telefon.
“Ini sebagai dorongan untuk tidak mengeluarkan kompaun terhadap individu tersebut atas kesalahan lesen pembinaan yang telah tamat tempoh.
“Kesalahan itu dilakukan suspek semalam,” katanya di sini hari ini.
Sementara itu, Pengarah SPRM Selangor, Datuk Alias Salim ketika dihubungi mengesahkan penahanan tersebut dan berkata kes disiasat mengikut Seksyen 16 (a)(B) Akta SPRM 2009.

Tambahnya, suspek akan dibawa ke Mahkamah Majistret Shah Alam esok untuk proses reman. -KOSMO!ONLINE


Kapal pertama bawa bijirin Ukraine selamat berlepas
Oleh KOSMO!

4 Ogos 2022, 9:30 pm
KIEV – Penghantaran pertama bekalan bijirin dari Ukraine sejak pencerobohan Kremlin lima bulan lalu dilaporkan memulakan pelayaran melalui Istanbul, Turkiye, kelmarin.
Pelepasan kapal berisi kontena bijiran itu tertakluk di bawah perjanjian penting yang dipersetujui Russia-Ukraine untuk membantu mengurangkan krisis makanan global akibat perang.
Pelayaran kapal Razoni yang berbendera Sierra Leone dari pelabuhan Laut Hitam Odessa ke Lubnan sedang diperhatikan dengan teliti agar mematuhi perjanjian pertama yang ditandatangani oleh Moscow dan Kiev sejak operasi ketenteraan di Ukraine.
Perjanjian yang dikendalikan oleh Turki dan Pertubuhan Bangsa-Bangsa Bersatu (PBB) pada bulan lepas itu telah menarik balik sekatan tentera laut Russia di bandar Laut Hitam Ukraine dan penetapan syarat untuk berjuta-juta tan gandum dan bijirin lain mula mengalir dari pusat simpanan ke pelabuhan.
Ukraine mengeksport kira-kira separuh daripada minyak bunga matahari yang digunakan di pasaran dunia dan merupakan pembekal bijirin utama.
Penghentian eksportnya yang hampir 100 peratus sejak Februari telah membantu menaikkan harga makanan global dan menjadikan nilai import sangat mahal di beberapa negara termiskin di dunia.

Razoni membawa 26,000 tan jagung melalui koridor yang ditetapkan khas di perairan Laut Hitam sebelum tiba di pinggir utara Selat Bosphorus pada Selasa depan.
Pasukan yang terdiri daripada 20 pemeriksa daripada dua pihak yang bertelagah, PBB beserta Turki memakai topi keledar oren turut menaiki kapal tersebut untuk pemeriksaan mandat sekitar 90 minit.
Laluan kapal itu diawasi oleh pasukan antarabangsa termasuk pegawai dari Russia dan Ukraine di Istanbul.
“Ini menandakan kesimpulan awal untuk melaksanakan perjanjian yang dicapai bulan lepas antara Russia, Turkiye, Ukraine dan PBB,” kata pasukan itu selepas kapal itu diberi pelepasan untuk melalui Istanbul.
Kapal sepanjang 186 meter itu kini bergerak ke Laut Marmara dan Aegean sebelum ia ditetapkan untuk sampai ke pantai Lubnan dalam beberapa hari akan datang.
Kyiv berkata sekurang-kurangnya 16 lagi kapal bijirin sedang menunggu untuk berlepas.
Sementara itu, Turkiye berharap bahawa perjanjian itu dapat membantu membina kepercayaan dan membawa kepada rundingan gencatan senjata yang setakat ini masih menemui jalan buntu.
Presiden Recep Tayyip Erdogan dijangka mendesak rundingan gencatan senjata secara langsung apabila beliau bertemu Vladimir Putin, Jumaat ini.  – AFP


Pemain Southampton pelengkap kesebelasan utama skuad Fantasi
Oleh KOSMO!

4 Ogos 2022, 9:30 pm
TIDAK banyak rombakan yang dilakukan oleh kelab Southampton kendalian Ralph Hasenhuttl pada jendela perpindahan kali ini meskipun dilihat agak bergelut untuk kekal pada kempen Liga Perdana Inggeris (EPL) musim lepas.
Kelab yang berpangkalan di St. Mary ini telah menandatangani Gavin Bazunu dari kelab Manchester City, Mateusz Lis (Altay SK), Armel Bella-Kotchap (Bochum), Romeo Lavia Man. City), Joe Aribo (Rangers) dan Sekou Mara (Bordeaux).
Berdasarkan prestasi dan jumlah pungutan mata pada Fantasy Premier League (FPL) musim lepas, sudah tentu kapten pasukan, James Ward-Prowse menjadi pilihan utama kerana aksi konsisten yang dipamerkan di tengah padang.
Selain itu, pemain-pemain prtahanan pasukan Southampton juga dilihat berpotensi untuk diserapkan dalam kesebelasan utama memandangkan harga mereka yang murah seperti Jan Bednarek, Tino Livramento dan Kyle Walker-Peters.
Namun, Southampton yang sebelum ini mengharapkan sentuhan penyerang pinjaman dari Chelsea, Armando Broja kini terpaksa menagih penyudah daripada Che Adams dan Adam Armstrong.
Berminat untuk menyertai Liga Fantasi Kosmo!, daftar segera di https://www.kosmo.com.my/liga-fantasi/ untuk menang hadiah mingguan RM200 atau keseluruhan RM100,000.

GELARAN
The Saints
PENJAGA GOL
Alex McCarthy – £4.5, Willy Caballero – £4.0, Mateusz Lis – £4.0, Gavin Bazunu – £4.5,
PERTAHANAN
Jan Bednarek – £4.5, Kyle Walker-Peters – £4.5, Tino Livramento – £4.5, Mohammed Salisu – £4.5, Romain Perraud – £4.5, Lyanco Neves – £4.5 Jack Stephens – £4.5, Yan Valery – £4.0, Armel Bella-Kotchazp – £4.5
TENGAH
James Ward-Prowse – £6.5, Mohamed Elyounoussi – £5.5, Oriol Romeu – £5.0, Nathan Redmond – £5.5, Stephen Armstrong – £5.0, Ibrahima Diallo – £4.5, Nathan Tella – £5.0, Moussa Djenepo – £5.0, Theo Walcott – £5.0, Romeo Lavia – £4.5, Joe Ayodele-Aribo – £5.5,
PENYERANG
Che Adams – £6.5, Adam Armstrong – £5.5, Sekou Mara – £5.5


Akur dengan syarat, perang tamat – Russia
Oleh KOSMO!

4 Ogos 2022, 8:30 pm
MOSCOW – Jurucakap Kremlin, Dmitry Peskov memaklumkan bahawa Ukraine boleh menamatkan konflik yang berterusan pada bila-bila masa dengan akur kepada syarat-syarat Russia, lapor laman berita RT semalam.
“Russia bersedia untuk perjanjian damai, pihak Ukraine sudah maklum dengan syarat kami. Dengan mempertimbangkan banyak aspek, ia akan dipenuhi,” kata Peskov kepada wartawan.
Peskov menjelaskan bahawa pada akhir Mac lalu, kedua-dua negara hampir menyelesaikan pertelingkahan dengan cara yang boleh diterima Russia tetapi draf perjanjian yang disediakan semasa mesyuarat di Istanbul, Turkiye telah dilanggar oleh pihak Ukraine.
Kiev memutuskan rundingan dengan Moscow selepas menuduh Russia melakukan jenayah perang, dakwaan yang dikatakan Russia sebagai bukti yang direka.
Pemimpin Ukraine sejak itu menegaskan bahawa rundingan hanya boleh disambung semula selepas Russia dikalahkan di medan perang dengan bantuan senjata Barat.
Peskov turut mengulas mengenai lawatan bekas Canselor Jerman, Gerhard Schroeder ke Moscow baru-baru ini yang bertemu dengan Presiden Russia, Vladimir Putin.

Disebalik spekulasi media bahawa bekas pemimpin Jerman itu boleh menjadi orang tengah dalam konflik Ukraine, Schroeder bagaimanapun tidak menyatakan keinginan untuk berbuat demikian, kata Peskov.
Russia menghantar tentera ke Ukraine pada 24 Februari lalu, memetik kegagalan Kiev dalam melaksanakan perjanjian Minsk yang direka untuk memberikan wilayah Donetsk dan Lugansk status istimewa dalam negara Ukraine.
Protokol yang diurus oleh Jerman dan Perancis itu pertama kali ditandatangani pada 2014.
Bekas Presiden Ukraine, Petro Poroshenko sejak itu mengakui bahawa matlamat utama Kiev adalah untuk menggunakan gencatan senjata itu untuk mengambil masa dan ‘mewujudkan angkatan bersenjata yang berkuasa’.
Pada Februari lalu, Kremlin mengiktiraf republik Donbass sebagai negara merdeka dan menuntut Ukraine secara rasmi mengisytiharkan dirinya sebagai negara berkecuali yang tidak akan menyertai mana-mana blok tentera Barat. Kiev menegaskan serangan Russia itu tidak diprovokasi olehnya sama sekali. – Agensi


Mahkamah:Kes saman Sultanah Nur Zahirah terhadap Clare didengar 20 September
Oleh NUZULSHAM SHAMSUDDIN

4 Ogos 2022, 5:38 pm
KUALA LUMPUR – Mahkamah Tinggi di sini hari ini menetapkan 20 September ini bagi mendengar hujahan lisan daripada kedua-dua pihak dalam kes saman fitnah Sultanah Terengganu, Sultanah Nur Zahirah terhadap pengarang Pengarang Sarawak Report, Clare Rewcastle Brown dan dua lagi.
Pesuruhjaya Kehakiman Dr. John Lee Kien How @ Mohd. Johan Lee menetapkan tarikh itu selepas mahkamah selesai mendengar semua keterangan daripada lima saksi daripada pihak plaintif dan defendan yang selesai pada hari ini.
“Semua pihak perlu memfailkan hujahan bertulis pada 12 September dan hujahan balas perlu difailkan pada 19 September. Seterusnya mahkamah akan mendengar hujahan secara lisan pada 20 September ini,” kata Pesuruhjaya Kehakiman itu.
Sebelum ini antara yang memberi keterangan daripada pihak plaintif adalah Sultanah Nur Zahirah manakala bagi pihak defendan adalah Clare yang mana perbicaraan itu dilakukan secara dalam talian yang bermula pada Isnin lalu.
Pada Isnin lalu ketika pemeriksaan balas oleh peguam, Americk Singh Sidhu, Tuanku Nur Zahirah bertitah bahawa baginda tidak faham kerana namanya disebut oleh Clare dengan mengaitkannya dengan Jho Low.
“Saya tak pernah kenal dia (Clare), saya tidak pernah terlibat dengan politik, mungkin dia nak dapat keuntungan dengan memburukkan nama orang. Saya tak kenal dia pun,” titah Sultanah Nur Zahirah.

Sultanah Nur Zahirah juga menyatakan Baginda tidak pernah masuk campur hal-hal berkaitan dengan penubuhan Lembaga Pelaburan Terengganu atau (TIA).
Sementara Clare selaku defendan yang memberi keterangan melalui sidang video dari London hari ini berkata ia adalah kesilapan yang jujur di pihaknya ketika menulis petikan itu pada 2018 yang mana dia ada membaca ahli perniagaan buruan Low Taek Jho atau Jho Low, menyebut bagaimana dia mengenali Sultan.
“Ia adalah satu kesilapan jujur di pihak saya yang saya percaya adalah benar apabila saya menulisnya. Tidak ada niat jahat dalam penulisan saya tentang petikan dalam buku tersebut. Saya tidak mengenali plaintif (Sultanah Nur Zahirah) secara peribadi dan saya tidak mempunyai sebab untuk memfitnahnya,” kata Clare.
Selain Sultanah Nur Zahirah, bekas Menteri Besar Terengganu, Datuk Seri Ahmad Said turut memberitahu mahkamah bahawa beliau tidak pernah mendapat sebarang arahan atau titah daripada Sultanah Nur Zahirah berhubung pelantikan Jho Low dalam TIA.- KOSMO! ONLINE


Ribut petir, hujan lebat landa 7 negeri malam ini
Oleh KOSMO!

4 Ogos 2022, 6:13 pm
PETALING JAYA – Amaran ribut petir, hujan lebat dan angin kencang dijangka melanda beberapa kawasan di tujuh negeri sehingga pukul 9 malam nanti.
Jabatan Meteorologi Malaysia (MetMalaysia) dalam satu kenyataan di laman Facebooknya berkata, cuaca tidak menentu itu melibatkan seluruh Labuan manakala beberapa kawasan di Perak, Pahang, Selangor, Johor, Sarawak serta Sabah.
“Bagi negeri Perak antara kawasan yang terjejas ialah di Hilir Perak, Batang Padang dan Muallim manakala di Pahang pula di Raub, Bentong, Temerloh dan Maran.
“Di Selangor hanya melibatkan kawasan Hulu Selangor namun bagi negeri Johor di kawasan Pontian, Kulai, Kota Tinggi dan Johor Bahru,” katanya di sini hari ini.
Tambahnya, bagi negeri Sarawak, cuaca tidak menentu berlaku di kawasan Miri (Subis, Beluru, Miri dan Marudi) serta Limbang.
“Sementara di Sabah pula kawasan yang terkesan pula di Pedalaman (Sipitang, Kuala Penyu, Beaufort dan Tambunan), Pantai Barat (Ranau), Sandakan (Telupid dan Beluran) serta Kudat (Pitas),” jelasnya.

Menurut MetMalaysia, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.
“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” ujarnya. – KOSMO! ONLINE


Selangor disaran warta perairan jadi Taman Laut Negara
Oleh ISKANDAR SHAH MOHAMED

4 Ogos 2022, 5:48 pm
SABAK BERNAM – Kerajaan negeri disaran supaya mewartakan kawasan di perairan negeri ini sebagai Taman Laut Negara bagi melindungi dan memulihara habitat marin akuatik.
Timbalan Ketua Pengarah Perikanan, Wan Muhammad Aznan Abdullah berkata, beberapa lokasi sudah dikenal pasti jabatan itu antaranya di Pulau Angsa, Kuala Selangor.
Katanya, tempoh permohonan kajian taman laut mengambil masa setahun dan akan dibawa kepada Majlis Mesyuarat Kerajaan Negeri (MMKN) sebelum ke peringkat Persekutuan.
“Pewartaan taman laut tidak semestinya melibatkan kawasan seluas dua batu nautika kerana di Melaka hanya 500 meter daripada pesisir pantai atau 100 kilometer persegi yang menjadi habitat ikan dan terumbu karang.
“Di Selangor, Pulau Angsa dilihat sesuai untuk dijadikan taman laut namun Pulau Ketam sebaliknya kerana dihuni penduduk,” katanya selepas program Melabuh Tukun Tiruan Dasar Lembut di perairan Sabak Bernam di sini, hari ini. -KOSMO!ONLINE


AUG 2022: Malaysia tak goyang jumpa Gajah Perang
Oleh MUHAMMAD ZUHAILY BADLISHAH

4 Ogos 2022, 6:55 pm
UBON RATCHATHANI – Kapten skuad bola sepak negara, Muhammad Aliff Najmi Shaaini menggesa rakan sepasukannya agar tidak melakukan kesilapan mudah menentang Thailand pada final Sukan Universiti ASEAN (AUG) 2022 esok.
Bek tengah Kelantan United itu langsung tidak gentar dengan reputasi Thailand sebagai pasukan yang tidak pernah gagal menjuarai AUG menjelang aksi di Stadium Universiti Ubon Ratchathani Rajabhat itu.
Menurutnya, keyakinan mereka berada pada tahap tertinggi berikutan berjaya seri 2-2 dengan skuad Gajah Perang itu sewaktu aksi liga sepusingan sebelum ini.
“Saya yakin dengan kemampuan rakan sepasukan kerana berdasarkan tiga aksi terdahulu, mereka menunjukkan komitmen tinggi dan mampu menyekat kemaraan Thailand daripada memperoleh tiga mata.
“Cuma aksi final esok perlu lebih fokus dan kurang melakukan kesilapan. Harap kami dapat beraksi seperti perlawanan kedua ketika seri bertemu Thailand, malah sebenarnya hampir memenangi aksi itu.
“Jurulatih mungkin sudah ada strategi untuk menyekat kemaraan Thailand supaya kemenangan berpihak kepada kami,” kata penuntut dari Universiti Pendidikan Sultan Idris (UPSI) itu.

Malaysia mara ke final selepas menduduki tangga kedua dalam carta liga sepusingan menerusi kemenangan 2-1 ke atas Myanmar dan seri 2-2 dengan Thailand walaupun aksi terakhir tumpas 1-2 kepada Laos.
Biarpun tewas tetapi peluang skuad negara tidak terjejas kerana memiliki jumlah perbezaan gol yang lebih bagus walaupun mengumpul empat mata sama dengan Laos di tempat ketiga. – KOSMO! ONLINE


Tak makan ubat, Ako Mustapha dikejarkan ke zon kritikal
Oleh SAIRUL ZAMRI MISRANI

4 Ogos 2022, 6:00 pm
PETALING JAYA – Gara-gara tidak mengambil ubat selama seminggu, pelakon Ako Mustapha terpaksa dikejarkan ke zon kritikal Hospital Kuala Lumpur (HKL) sebentar tadi.
Perkara tersebut dikongsikan isterinya, Kartina Shuib yang memaklumkan suaminya terpaksa dikejarkan ke HKL akibat saraf dan otot tubuhnya tidak dapat berfungsi dengan baik.
Menurutnya, dia tidak mengetahui Ako atau nama sebenarnya Muhaizad Ahmad Mustapha tidak mengambil ubat kencing manisnya sepanjang dia bekerja di luar kawasan selama seminggu.
“Ako tinggal bersama anak-anak dan bekerja seperti biasa. Tapi saya tidak tahu yang dia tidak mengambil ubat kencing manis bila saya tiada.
“Apabila tiba di rumah, saya lihat wajahnya sudah lain macam. Dia memaklumkan baru muntah selepas minum air dan makan sup. Apa sahaja yang masuk ke dalam perut akan keluar balik.
“Saya nasihatkan untuk segera ke hospital, tetapi dia enggan. Muka dia pun dah mula senget menyebabkan saya terus hubungi ambulan selepas itu,” katanya.

Bagaimanapun, Kartina menegaskan Ako tidak berdepan penyakit angin ahmar dan suaminya akan dipantau selama 24 jam dengan harapan setiap yang dimasukkan ke dalam badannya tidak keluar semula.
“Doktor kata bukan angin ahmar tetapi sebab tiada insulin dalam badan. Doktor beri dia enam liter air, glukosa berserta insulin,” katanya.
Berkongsi perkembangan terkini, Kartina berkata, Ako kini sudah boleh membuka mulut dan bertutur seperti biasa, cuma keadaannya masih lemah.
“Pernafasannya lemah dan kuantiti oksigen juga menurun. Sekarang dia dipindah ke wad isolasi yang tidak membenarkan sesiapa untuk melawat,” ujarnya lagi.
Terdahulu, dalam kenyataannya kepada media, Ako memberitahu dia mula menghidap kencing manis sejak awal tahun lalu hingga menyebabkan berat badannya menurun hingga 20 kilogram.
Sekadar rekod, Ako, 51, berkahwin dengan Kartina pada 17 Januari 2009. Hasil perkahwinam, mereka dikurniakan empat orang cahaya mata. – KOSMO! ONLINE


Bank Islam lancar pelan anti rasuah
Oleh KOSMO!

4 Ogos 2022, 7:03 pm
PETALING JAYA – Bank Islam Malaysia Berhad (Bank Islam) melancarkan Pelan Antirasuah Organisasi (OACP) 2022-2025 sulungnya bagi mencerminkan komitmen berterusan untuk memastikan kelakuan, tadbir urus dan nilai integriti tinggi dalam segenap perniagaannya.
Pelancaran disempurnakan oleh Pengerusi Bank Islam, Tan Sri Dr. Ismail Bakar dan Pengarah Bahagian Pemeriksaan dan Perundingan Suruhanjaya Pencegahan Rasuah Malaysia, Datuk Izani Wan Ishak di Kuala Lumpur, baru-baru ini.
Ismail berkata, sebagai organisasi yang secara langsung menguruskan Amanah pelanggan, Bank Islam peka bahawa kredibilitinya bergantung pada ketelusan, kecekapan dan etika perniagaan.
“OACP Bank Islam adalah strategi tiga tahun untuk mengukuhkan aspek tadbir urus, integriti dan kawalan anti rasuahnya dengan pendekatan toleransi sifar terhadap sebarang bentuk rasuah.
“Bank Islam akan sentiasa mengikuti perkembangan pengurusan risiko integriti dan mengambil langkah untuk mencegah sebarang tingkah laku tidak beretika, terutamanya rasuah,” katanya dalam satu kenyataan semalam. -KOSMO! ONLINE


Son Heung-min, Harry Kane bakal jadi pilihan Liga Fantasi
Oleh KOSMO!

4 Ogos 2022, 5:32 pm
Tottenham Hotspur merupakan antara pasukan yang mampu mencabar kejuaraan Liga Perdana Inggeris (EPL) musim 2022/23 selepas membawa masuk beberapa muka baharu termasuk Ivan Perisic, Richarlison dan Yves Bissouma.
Ketajaman duo serangan, Harry Kane dan Son Heung-min pastinya ditagih pengurus, Antonio Conte bagi merobek gawang lawan, sekali gus akan terus menjadi pilihan dalam saingan Fantasy Premier League (FPL) musim ini.
Sudah pasti, dua pemain tersebut akan menjadi pilihan ‘wajib’ buat pengurus Liga Fantasi Kosmo! 2022/23 dalam memburu mata maksimum menjelang saingan musim baharu yang bermula hujung minggu ini.
Selain Kane dan Heung-min, Spurs juga diperkuatkan bekas penyerang Everton, Richarlison yang dijangka mampu menambah sengat pada jentera serangan skuad The Lilywhites itu.
Selain itu, dengan bantuan yang diterima daripada Dejan Kulusevski dan Bissouma di bahagian tengah, Spurs tidak berdepan masalah untuk merobek pintu gol pasukan lawan pada saingan Liga Perdana nanti.
Berminat untuk menyertai Liga Fantasi Kosmo!, daftar segera di https://www.kosmo.com.my/liga-fantasi/ untuk menang hadiah mingguan RM200 atau keseluruhan RM100,000.

GELARAN
The Lilywhites
PENGURUS
Antonio Conte
PENJAGA GOL
Hugo Lloris – £5.5, Fraser Forster – £4.0, Brandon Austin – £4.0
PERTAHANAN
Eric Dier – £5.0, Ben Davies – £5.0, Sergio Reguilon – £4.5, Emerson Royale – £5.0, Davinson Sanchez – £4.5, Matt Doherty – £5.0, Cristian Romero – £5.0, Ryan Sessegnon – £4.5, Japhet Tanganga – £4.0, Joe Rodon – £4.0, Ivan Perisic – £5.5, Clement Lenglet – £5.0, Djed Spence – £4.5
TENGAH
Son Heung-min – £12.0, Pierre-Emile Hojbjerg – £5.5, Dejan Kulusevski – £8.0, Lucas Moura – £6.0, Yves Bissouma – £5.0, Rodrigo Bentancur – £5.5, Oliver Skipp – £4.5, Harry Winks – £4.5, Harvey White – £4.5, Pape Sarr – £4.5, Alfie Devine – £4.5
PENYERANG
Harry Kane – £11.5,  Richarlison – £8.5


Bau busuk bongkar penemuan mayat reput
Oleh MOHD. RAFIE AZIMI

4 Ogos 2022, 5:42 pm
ALOR SETAR – Bau busuk dihidu jiran membawa kepada penemuan mayat seorang lelaki di sebuah rumah di Jalan Meranti, Tambang Badak di sini hari ini.
Mayat lelaki berusia 56 tahun itu ditemui kira-kira pukul 7 pagi tadi.
Ketua Polis Daerah Kota Setar, Asisten Komisioner Ahmad Shukri Mat Akhir berkata, seorang penghuni di kawasan perumahan tersebut terhidu bau busuk ketika dia pulang dari tempat kerjanya.
Katanya, dia kemudian cuba menghubungi mangsa, namun tiada jawapan dan seterusnya menghubungi talian kecemasan sebelum pasukan bomba membantu membuka pintu rumah tersebut.
“Mayat mangsa ditemui dalam keadaan terlentang dengan mayatnya sudah berbau dan mereput,” katanya di sini hari ini.
Menurutnya, pemeriksaan mendapati tiada kesan pecah rumah atau unsur jenayah lain dan mayat mangsa dibawa ke Hospital Sultanah Bahiyah (HSB) untuk bedah siasat,” katanya. – KOSMO! ONLINE


Wanita upah 3 perempuan simpanan untuk gembirakan suami
Oleh KOSMO!

4 Ogos 2022, 6:30 pm
BANGKOK – Seorang wanita di Thailand bertindak di luar kebiasaan apabila mengupah seorang perempuan simpanan untuk menggembirakan suaminya dengan bayaran sebanyak 15,000 baht (RM1,855) sebulan, lapor laman berita Thaiger semalam.
Pattheema, 44, pada minggu lalu memuat naik iklan di TikTok untuk mencari tiga perempuan simpanan di wilayah Samut Prakarn.
Wanita itu mempunyai perniagaan yang berjaya bersama suaminya dengan menjual dan menyewakan trak kren di Samut Prakarn.
Akan tetapi, ibu anak satu itu percaya bahawa dia seorang isteri yang teruk, sentiasa penat dan tidak boleh menggembirakan suaminya.
Pattheema menyiarkan video dalam akaun TikToknya @natpattheema789 dengan kapsyen ‘Mengupah perempuan simpanan untuk suami saya’.
“Saya mahu mengupah tiga perempuan simpanan untuk suami saya. Saya mahu wanita berumur antara 30 hingga 35 tahun yang telah menamatkan sekolah menengah atau mempunyai ijazah Sarjana Muda.

“Anda akan dibayar sekurang-kurangnya 15,000 baht sebulan, mendapat penginapan percuma dan makan percuma. Tetapi awak perlu tolong saya.
“Dua orang akan diupah untuk membantu kerja dokumen di pejabat saya dan seorang lagi akan diupah untuk menjaga saya, suami dan anak,” katanya.
Setelah memuat naik tiga kekosongan untuk jawatan itu, Pattheema akhirnya menutup permohonan setelah berjaya menemui seorang wanita cantik berusia 33 tahun dari wilayah Phetchabun.
Dia membawa wanita itu berjumpa suaminya. Walaupun tidak seperti yang suaminya harapkan, dia akhirnya bersetuju menjadikan wanita itu sebagai ‘isteri keduanya’.
“Saya, suami dan ‘isteri keduanya’ akan menjadi satu keluarga. Kami akan keluar makan bersama-sama dan menjaga antara satu sama lain,” katanya. – Agensi


Gagal samun kedai runcit lepas berpura-pura jadi pelanggan
Oleh ROHANA MOHD. NAWI

4 Ogos 2022, 6:46 pm
KOTA BHARU – Taktik seorang lelaki yang berpura-pura untuk membeli barangan sebelum menyamun menggunakan sebilah parang di sebuah kedai runcit di Jalan Berek 12 di sini hari ini gagal apabila dia dicekup pemilik premis tersebut.
Dalam kejadian kira-kira pukul 3 pagi itu, suspek yang berusia 20 tahun itu cedera pada bahu kiri selepas cuba melawan semasa dia ditahan dengan bantuan orang awam.
Ketua Polis Daerah Kota Bharu, Asisten Komisioner Mohd. Rosdi Daud berkata, kejadian berlaku ketika mangsa yang berusia 40 tahun berada di kaunter kedai runcitnya sebelum didatangi suspek yang bersenjatakan parang.
Menurutnya, suspek datang ke premis tersebut bersama seorang lelaki dengan menaiki sebuah kereta jenis Perodua Myvi berwarna biru, namun rakannya itu menunggu di dalam kereta tersebut.
“Suspek tiba-tiba mengacukan parang ke arah mangsa yang juga pemilik premis itu. Bagaimanapun, mangsa melawan tindakan suspek sebelum berjaya menangkap lelaki itu dengan bantuan orang awam” katanya dalam satu kenyataan di sini hari ini.
Menurut Mohd. Rosdi, siasatan mendapati, suspek mengaku mahu menyamun kedai itu dan datang ke premis tersebut bersama rakannya, Afiq yang sudah melarikan diri dengan kereta Perodua Myvi itu.

“Mangsa tidak mengalami sebarang kerugian dan kecederaan. Usaha mengesan dan menangkap rakan suspek yang masih bebas sedang giat dijalankan,” katanya. – KOSMO! ONLINE


Tambang feri ke Langkawi naik mulai esok
Oleh NUR AMALINA AZMAN

4 Ogos 2022, 4:58 pm
LANGKAWI – Pihak pengurusan feri, Konsortium Ferry Line Ventures Sdn. Bhd. mengumumkan kenaikan kadar tambang bagi laluan Langkawi ke Kuala Perlis dan Kuala Kedah berkuat kuasa esok.
Kenaikan harga tiket antara RM3 hingga RM11.50 itu melibatkan penumpang warga tempatan dan warga asing, manakala tambang bagi penduduk Langkawi, orang kelainan upaya (OKU) dan warga emas adalah kekal.
Pengurus Sumber Manusia dan Operasi Konsortium Ferry Line Ventures Sdn Bhd., Kapten Dr. Baharin Baharom berkata, harga tiket bagi penumpang tempatan dewasa dan kanak-kanak bagi laluan Langkawi-Kuala Perlis naik RM3, menjadikan tambang baharu masing-masing RM21 dan RM16.
“Bagi penumpang bukan warganegara pula, tambang bagi penumpang dewasa naik RM9 dan kanak-kanak RM6.50 menjadikan kadar tambang terbaharu masing-masing RM27 dan RM19.50,” katanya dalam satu kenyataan di sini hari ini.
Konsortium Ferry Line Ventures Sdn. Bhd. merupakan gabungan tujuh syarikat feri penumpang terbesar di negara ini.
Katanya, bagi laluan Langkawi-Kuala Kedah pula, harga tiket bagi penumpang tempatan dewasa dan kanak-kanak naik RM3.50, menjadikan tambang baharu RM26.50 dan RM20.50 bagi dua kategori tersebut.

“Sementara kadar tambang bagi penumpang bukan warganegara bagi laluan itu naik RM11.50 bagi dewasa dan RM8.50 kanak-kanak. Harga terkini tambang bagi warga asing adalah RM34.50 dewasa dan RM25.50 kanak-kanak,” jelasnya.
Menurut Baharin, harga tiket bagi penduduk Langkawi kekal iaitu dewasa RM15 dan kanak-kanak RM10 bagi laluan Kuala Perlis, manakala bagi laluan Kuala Kedah dewasa RM20 dan RM14.
“Kadar tambang bagi OKU bagi laluan Kuala Perlis dan Kuala Kedah masing-masing RM10 dan RM14 sementara warga emas pula RM13 dan RM17,” katanya.
Mengulas lanjut, katanya, kali terakhir kenaikan kadar tambang bagi laluan tersebut adalah pada 15 Disember 2007 iaitu RM5 bagi laluan Kuala Kedah dan RM3 bagi Kuala Perlis. – KOSMO! ONLINE


Tun Mahathir ketuai Gerakan Tanah Air kembalikan hak Melayu
Oleh ALWANI ZAFIRAH

4 Ogos 2022, 5:31 pm
PETALING JAYA – Bekas Perdana Menteri, Tun Dr. Mahathir Mohamed mengumumkan pembentukan gagasan baharu menerusi Gerakan Tanah Air yang akan memperjuangkan hak-hak orang Melayu sebagai keutamaan.
Selain itu, beliau berkata, gerakan tersebut juga bertujuan untuk menukar kerajaan sedia ada.
“Saya bersama beberapa parti politik Melayu dan juga beberapa pihak persendirian akan menggerakkan Gerakan Tanah Air ini bagi mengembalikan semula hak-hak orang Melayu yang telah hilang.
“Setakat yang kita tahu, kerajaan sekarang menang dengan sokongan 35 peratus rakyat sahaja, dan 65 peratus yang lain tidak sokong kerajaan dan daripada jumlah itu juga ada yang tidak mengundi sama sekali kerana mereka menganggap politik ini membosankan dan tidak membawa faedah,” katanya menerusi sidang akhbar khas hari ini.
Tambah Tun Mahathir, beliau yakin dengan penerangan yang dibawa oleh Gerakan Tanah Air ini akan mendapat sokongan sebahagian besar rakyat menjelang Pilihan Raya Umum (PRU) akan datang.
“Bersama empat buah parti utama (Pejuang, Berjasa, Putra dan IMAN) ini dan beratus pertubuhan bukan kerajaan (NGO) yang telah beri sokongan kepada kita (Gerakan Tanah Air) serta beratus orang ramai yang prihatin dan tidak senang dengan amalan rasuah yang diamalkan kerajaan sekarang, kita yakin boleh mendapat kemenangan menjelang PRU,” jelasnya. – KOSMO! ONLINE


MetMalaysia nafi fenomena Alphelion yang tular di WhatsApp
4 Ogos 2022, 5:24 pm
PETALING JAYA – Jabatan Meteorologi Malaysia (MetMalaysia) menafikan bahawa mesej yang tular di media sosial mengenai fenomena Alphelion akan terjadi esok sehingga penghujung Ogos.
Ketua Pengarahnya, Muhammad Helmi Abdullah berkata, rantaian mesej itu adalah palsu dan tidak benar.
Jelasnya, mesej itu dikitar semula setelah ia tular baru-baru ini.
“Mesej tersebut, tentang kejadian fenomena Alphelion yang tular di media sosial sememangnya palsu dan tidak benar.
“Malah mesej itu hanya dikitar semula, cuma tukar tarikh sahaja,” katanya kepada Kosmo! di sini hari ini.
Tambahnya, fenomena Alphelion berlaku di mana kedudukan bumi berada dalam orbit yang paling jauh dari Matahari.

Jelasnya, fenomena itu tidak akan memberi kesan kepada bumi dan negara.
“Tiada kesan kepada bumi dan negara, sewaktu musim panas, matahari berada jauh dari bumi, sebaliknya semasa musim sejuk matahari lebih hampir dengan bumi.
“Ia adalah fenomena semulajadi yang berlaku setiap tahun berikutan peredaran bumi mengelilingi matahari pada orbit yang berbentuk eliptikal,” ujarnya.
Dalam pada itu, satu rantaian mesej tular di media sosial mengaitkan akan terjadi fenomena Alphelion bermula esok hingga 22 Ogos nanti.
Fenomena tersebut akan menyebabkan cuaca menjadi lebih sejuk berbanding tahun lepas dan tidak pernah terjadi sebelum ini.
Ia akan mengakibatkan badan manusia akan menjadi sakit, tekak tersumbat malah sehingga masalah pernafasan berlaku. – KOSMO! ONLINE


Pengedar dadah dicekup di tepi jalan
Oleh ROSMIZAN RESDI

4 Ogos 2022, 4:52 pm
KOTA BHARU – Seorang pengedar dicekup bersama sejumlah dadah bernilai RM180,270 dalam serbuan di Jalan Wakaf Che Yeh, Mukim Padang Enggang di sini kelmarin.
Suspek berusia 57 tahun diberkas selepas polis menerima maklumat mengenai kegiatan yang dilakukan olehnya di kawasan tersebut.
Pemangku Ketua Polis Kelantan, Datuk Muhamad Zaki Harun berkata, sebelum itu, pihaknya menahan seorang penganggur berusia 40 tahun pada pukul 9 malam, Isnin lalu di Kampung Tasek Berangan, Repek, Pasir Mas.
Berdasarkan maklumat yang diperoleh, polis menjalankan serbuan dan menahan pegedar dadah tersebt.
“Pemeriksaan di dalam poket seluar suspek menemui pil kuda, satu paket plastik berisi ketulan kristal disyaki syabu dan pil psikotropik.
“Pemeriksaan ke atas kereta Proton Preve dipercayai milik suspek menemui ketulan kristal disyaki syabu seberat lima kilogram di tempat duduk penumpang hadapan,” katanya pada sidang akhbar di Ibu pejabat Polis Kontinjen Kelantan di sini hari ini.

Menurut Muhamad Zaki, pihaknya merampas wang tunai RM5,360 dipercayai hasil kegiatan mengedar dadah, kereta jenis Honda Civic dan motosikal jenis SYM.
Kesemua dadah yang dirampas boleh digunakan seramai 50,027 penagih sekirany terlepas ke pasaran.
“Ujian air kencing mendapati mereka positif methamphetamine. Suspek ditahan masing-masing mempunyai lapan dan tujuh rekod jenayah serta dadah. – KOSMO! ONLINE


Sadio Mane bukan bintang kelas dunia
Oleh KOSMO!

4 Ogos 2022, 5:04 pm
MUNICH – Bekas pengerusi Bayern Munich, Karl-Heinz Rummenigge cetus sensasi apabila tidak mengiktiraf kualiti Sadio Mane dan Matthijs de Ligt sebagai pemain berkelas dunia.
Menerusi satu kolum yang diterbitkan media tempatan, Rummenigge seakan hilang kata-kata dan terkilan dengan aktiviti perpindahan pemain dilakukan Bayern Munich.
Menguatkan lagi kenyataan dilakukannya, bekas pemain kebangsaan Jerman itu tidak merasakan pengurus Liverpool, Jurgen Klopp akan melepaskan Mane dengan begitu mudah sekiranya penyerang Senegal itu sedang berada di puncak terbaik.
“Kalau Mane sedang berada di tahap terbaik, Jurgen Klopp pasti akan berjuang habis-habisan untuk mengekalkan Mane di Liverpool. Sejujurnya, saya tidak boleh turut serta untuk meraikan kegembiraan ini.
“Saya begitu hormati Mane dan De Ligt, namun bagi saya mereka bukan pemain yang berkelas dunia. Mane akan menghadirkan impak kepada Bundesliga, namun usianya sudah mencecah 30 tahun dan saya tidak lihat dia sedang berada di tahap tertinggi,” katanya.
Rummenigge juga menyifatkan langkah menyenaraikan De Ligt dalam kesebelasan utama hanya akan menghadirkan risiko dan bertegas Bayern sepatutnya cuba mengekalkan Niklas Sule.

Pada masa sama, Rummenigge lebih tertarik menyaksikan penampilan seorang lagi bintang baharu Bayern, Noussair Mazraoui yang disifatkan mampu hadirkan kejayaan buat pasukan.
“Dia (Mazraoui) mengingatkan saya bekas pemain Borussia Dortmund, Achraf Hakimi. Saya percaya Mazraoui akan banyak membantu Bayern Munich,” ujarnya. – AGENSI


Pemaju batal hasrat bina asrama pekerja asing di Bertam
Oleh NOOR HASLIZA NUSI

4 Ogos 2022, 4:55 pm
GEORGE TOWN – Pemaju bagi pembinaan kuarters pekerja berpusat (CLQ) di Bertam Perindustrian Pulau Pinang akhirnya membatalkan hasrat meneruskan projek berkenaan setelah mendapat bantahan daripada pelbagai pihak termasuk penduduk sekitar.
Timbalan Ketua Menteri I, Datuk Ahmad Zakiyuddin Abdul Rahman berkata, keputusan itu dibuat pemaju, Lestari Duta setelah meneliti pandangan daripada pemegang taruh (stakeholders) termasuk penduduk berjiran dan jabatan-jabatan teknikal terlibat.
“Pemaju telah bersetuju untuk membatalkan asrama warga asing seperti yang terkandung di dalam pelan terdahulu.
“Pemaju akan memfokuskan pembinaan kilang berteknologi tinggi dengan mengikut spesifikasi yang telah ditetapkan jabatan-jabatan teknikal dan juga pihak berkuasa tempatan (PBT),” katanya pada satu sidang akhbar di sini hari ini.
Beliau yang juga Pengerusi Jawatankuasa Pemantau Penang Technology Park memberitahu, pemantauan berhubung perlaksanaan projek itu bagaimanapun akan terus dilaksanakan bagi memenuhi hasrat kerajaan negeri.
Mengenai keperluan asrama warga asing tersebut sama ada akan dibina di kawasan lain, Ahmad Zakiyuddin berkata, ini merupakan proses yang panjang dan pihak pemaju hanya akan menawarkan tapak industri kepada pelabur di kawasan tersebut.

Sebelum ini, penduduk di daerah Bertam, Kepala Batas meluahkan keresahan selain beberapa kali mengadakan perhimpunan aman bagi membantah cadangan pembinaan CLQ berhampiran kediaman mereka.
Pembinaan asrama pekerja itu dirancang dibangunkan di tapak seluas lebih 339 hektar di Jalan Tun Hamdan Sheikh Tahir selain dikatakan mampu menempatkan hampir 18,000 pekerja di tujuh buah blok dengan ketinggian 10 tingkat. – KOSMO! ONLINE


Pakatan jahat Sally kaut berat emas berlebihan
Oleh MOHD YUNUS YAKKUB

4 Ogos 2022, 5:05 pm
SHAH ALAM – Pakatan jenayah seorang wanita dan pekerja kedai barangan kemas sejak tujuh bulan lalu dalam melakukan pencurian timbang berat emas terbongkar selepas mereka dicekup semalam.
Dalam operasi selama 14 jam bermula pukul 7 pagi itu, suspek utama dikenali Sally, 42, yang merupakan pemborong emas ditangkap di sebuah apartmen di Bandar Puteri Puchong dekat sini.
Turut ditahan adik lelaki Sally, pekerja kedai emas dan tujuh yang lain termasuk pemilik dan pekerja kedai pajak gadai di sekitar Taman Sri Muda, Seksyen 17 dan Jalan Tengku Ampuan Zabedah. Kesemua mereka berusia 25 hingga 70 tahun.
Ketua Polis Daerah Shah Alam, Asisten Komisioner Mohd. Iqbal Ibrahim berkata, perkara itu terbongkar selepas pihaknya menerima laporan polis pada pukul 9 malam, 31 Julai lalu daripada seorang pemilik kedai emas di Seksyen 7 di sini.
Katanya, berdasarkan laporan didapati berlaku kekurangan stok emas 1.5 kilogram dianggarkan bernilai lebih RM1 juta selepas audit dilakukan pemilik kedai tersebut.
“Rakaman televisyen litar tertutup (CCTV) di premis itu mendapati seorang pekerja wanita berurusan dengan pemborong bernama Sally.

“Semakan mendapati ada urusan transaksi mencurigakan dengan hasil dalaman mendapati pekerja itu memberikan timbangan berlebihan 300 hingga 500 gram (g) kepada Sally bagi setiap transaksi yang dilakukan,” katanya pada sidang akhbar di sini hari ini.
Mohd. Iqbal ( tiga dari kanan) menunjukkan barangan yang dirampas pada sidang akhbar di Shah Alam hari ini. FOTO: AFIQ RAZALI
Kata beliau, segram emas dianggarkan bernilai RM252 dengan kerugian bagi berat timbangan satu transaksi mencecah sehingga RM75,000.
Tambah Mohd. Iqbal, siasatan mendapati terdapat lebih 150 transaksi sepanjang tempoh tersebut.
“Pekerja wanita itu memperoleh RM3,000 bagi setiap transaksi dilakukan.
“Sally menjual barangan kemas itu kepada kedai pajak gadai atau menjual semula di kedai emas lain bagi mendapatkan keuntungan. Semua urusan dilakukan secara tunai,” ujarnya.
Selain tangkapan, polis merampas wang RM414,700, 80 jenis barangan kemas, 10 unit telefon bimbit, kenderaan Toyota Harrier dan pelbagai dokumen berkaitan termasuk resit pajak gadai,” katanya.
Sally, adik lelakinya dan pekerja kedai itu direman untuk siasatan di bawah Seksyen 408 Kanun Keseksaan. – KOSMO!ONLINE


Kura-kura dilanggar kereta api ketika misi mencari ‘cinta’
Oleh KOSMO!

4 Ogos 2022, 5:30 pm
LONDON – Seekor kura-kura Afrika di Britain yang dilanggar sebuah kereta api dari Norwich dipercayai sedang melalui musim mengawan dan cuba ‘melarikan diri’ daripada kedai haiwan untuk mencari pasangan, lapor akhbar Metro UK semalam.
Penumpang Kereta Api Greater Anglia baru-baru ini berdepan kelewatan ketibaan kereta api apabila pemandu hampir melanggar kura-kura tersebut.
Reptilia itu bagaimanapun terselamat dan hanya mengalami kecederaan pada bahagian atas cengkerangnya.
Sejak kejadian itu, timbul persoalan mengenai bagaimana dan mengapa kura-kura seberat 63.5 kilogram (kg) yang dipanggil Clyde itu melarikan diri dari rumahnya di Swallow Aquatics di East Harling, Norfolk.
Clyde ternyata merobohkan dinding sarangnya untuk mencari pasangan betina. Kura-kura gergasi itu kemudian merangkak melalui padang rumput dan menyelinap melalui sebuah pagar di sebelah landasan kereta api berhampiran pusat hidupan liar itu.
Malangnya, misi Clyde mencari pasangan hampir berakhir tragedi apabila sebuah kereta api melanggar cengkerangnya pada Isnin lalu, kira-kira sehari selepas ia melarikan diri.

“Saya fikir ia membebaskan diri kerana mahu mencari kura-kura betina.
“Nasib baik ia tidak cedera teruk. Kura-kura itu diberi antibiotik dan sedang berehat di pusat veterinar,” kata pengurus pusat Swallow Aquatics, Dillon Prest.
Clyde telah tinggal di pusat itu selama beberapa tahun selepas keluarganya di Norfolk tidak dapat menjaganya lagi. – Agensi


Peniaga ditahan hina, tuduh polis ambil rasuah di Facebook
Oleh ROSMIZAN RESDI

4 Ogos 2022, 5:10 pm
KOTA BHARU – Tindakan seorang peniaga memuat naik status menghina dan menuduh anggota polis mengambil suapan di laman Facebook mengundang padah apabila ditahan malam kelmarin.
Pemangku Ketua Polis Kelantan, Datuk Muhamad Zaki Harun berkata, tangkapan ke atas lelaki berusia 40 tahun itu dibuat pada pukul 11 malam di sebuah rumah di Kuala Krai selepas pihaknya menerima laporan kira-kira pukul 1 tengah hari hari sama.
Menurutnya, suspek dipercayai memuat naik hantaran berunsur penghinaan yang ditujukan kepada polis yang bertugas di sekatan jalan raya (SJR) Kuala Krai sehingga tular dalam media sosial.
“Polis merampas telefon pintar yang digunakan suspek untuk memuat naik hantaran tersebut di Facebook dan kad sim.
Tangkap layar hantaran yang dibuat oleh suspek yang menghina dan menuduh anggota polis mengambil rasuah di Kuala Krai kelmarin.
“Sebenarnya, kawasan SJR di Kuala Krai itu kerap berlaku kemalangan kecil dan tempat orang ramai membuat pusingan U,” katanya pada sidang akhbar di Ibu pejabat Polis Kontinjen Kelantan di sini hari ini.
Muhamad Zaki, mengingatkan pengguna media sosial supaya berhati-hati mengeluarkan kenyataan yang dikhuatiri boleh menjatuhkan imej, kredibiliti dan maruah individu atau jabatan.

Kes disiasat mengikut Seksyen 505(b) Kanun Keseksaan, Seksyen 233 Akta Komunikasi dan Multimedia 1998 dan Seksyen 14 Akta Kesalahan-kesalahan Kecil 1955. – KOSMO! ONLINE


Cuaca buruk landa Sarawak, Sabah dan Labuan Sabtu ini
4 Ogos 2022, 5:30 pm
PETALING JAYA – Jabatan Meteorologi Malaysia (MetMalaysia) meramalkan cuaca signifikan dengan hujan lebat, ribut petir dan angin kencang di utara Sarawak (Bintulu, Miri & Limbang), barat Sabah dan Labuan di antara 6 hingga 8 Ogos nanti.
Metmalaysia dalam satu kenyataan di Facebooknya berkata, Berdasarkan analisis model MET Malaysia Weather Research and Forecasting Model (MET-WRF), European Centre for Medium-Range Weather Forecasts (ECMWF) dan Global Forecast System (GFS), satu sistem cuaca tekanan rendah di barat Filipina dijangka bergerak menuju ke Vietnam dalam tempoh 6 hingga 8 Ogos ini.
“Keadaan ini berpotensi membawa angin baratan yang kuat dan boleh menyebabkan kejadian garis badai yang akan membawa bersama hujan lebat, ribut petir dan angin kencang di utara Sarawak (Bintulu, Miri & Limbang), barat Sabah dan WP Labuan dalam tempoh tersebut,” katanya di sini hari ini.
Selain itu, jelasnya, amaran angin kencang dan laut bergelora (Kategori Pertama dan Kedua) juga telah dikeluarkan di perairan Laut China Selatan pada 6 hingga 9 Ogos.
“Orang awam adalah dinasihatkan untuk sentiasa merujuk laman web www.met.gov.my dan semua media sosial serta memuat turun aplikasi myCuaca bagi maklumat yang terkini dan sahih,” ujarnya. – KOSMO! ONLINE